Kristóf Miklós

Kvadromatika összefoglaló

TARTALOM
A KVADROMATIKA
MI A KVADROMATIKA?
MI A KVADRON ?
A KVADROMATIKA CÉLJA
KVADROMATIKA ÉS URANITA VALLÁS
A FIZIKA TAÓJA
AHAMKÁRA, AZ ÉNSÉG PRIMGYÖNGYE
ANYAGCSERE, KICSERÉLŐDÉSI KÖLCSÖNHATÁS
ARCHETÍPUSOK
AURAGYÓGYÁSZAT
AZ AGYKONTROLL
AZ URANITA VALLÁS
AZ UNIVERZUM SZERKEZETE
GRAVITÁCIÓ ÉS ELEKTROMÁGNESSÉG
KOZMIKUS SZERETET

A KVADROMATIKA
Eljött a Vízöntő-kor. Az a világkorszak, amelyben minden eddigit összegezni kell. Ez a kor a tudomány diadalának kora, ugyanakkor kifejlődtek a szellemtudományok is, a mágia, az ezotéria, a parajelenségek kutatása és a természetgyógyászat. Úgy tűnik, a két tábor kibékíthetetlen ellentétben áll egymással, mások a módszereik, eszközeik, megközelítési módjuk és más a világképük. A tudomány többnyire materialista, az anyagot helyezi előtérbe, analizáló, deduktív, a részletekre figyel, az egyes szakterületek képviselői nem értik egymás nyelvét. A szellemtudományok a szellemet helyezik előtérbe, holisztikusak, a nagy egészre figyelnek, a jelenségeket a Mindenség egészének tükrében vizsgálják, nem elszakítottan, önmagukban. Legalapvetőbb nézetük az, hogy minden mindennel összefügg, a dolgok kicsiben tükrözik a nagy egészet, amilyen a kisvilág, olyan a nagyvilág. Az analóg dolgok hatással vannak egymásra, így mágikus eszközökkel befolyásolni lehet a világot. A tudat közvetlen teremtőerővel bír. Az emberi lét négy alapszférája a Tudomány, a Mágia, a Vallás és a Művészet. Ezt a négy dolgot egy új egységbe kell ötvözni: ez a Kvadromatika. Nem újkeletű dolog ez, hiszen ezt csinálta Hermész Triszmegisztosz, ezt csinálták a pithagoreusok, ez a Kabbala és ez az Alkímia is. Az új az, hogy mindezt a XXI. század nyelvén kell újrafogalmazni, a kor követelményeinek megfelelően.

MI A KVADROMATIKA?
Az anyagnak lelke, tudata és teremtőereje van, és ez az anyag minden szintjére igaz, a kövekre, az atomokra, a bolygókra, csillagokra, kémiai elemekre vagy a prímszámokra is. A KVADRON az anyag élő lelke, az anyagi világ pedig a leláncolt lelkek börtöne, sötétté vált, mindent elnyelő lélektömeg. A Kvadromatika célja az, hogy felszabadítsa ezeket a lelkeket. Ehhez egy saját vallást is kreáltunk. Ezt URANIZMUSnak, URANITA VALLÁSnak nevezzük. Ezt egyfajta abszolút vallásnak gondoljuk, amely független a tradícióktól, a meglévő vallásoktól, ugyanakkor azokat egybeöleli, új egésszé szintetizálja, a Nagy Egész részeivé teszi. Ezzel a vallások közti ellentéteket megszünteti. Az uranita számára Ozírisz, Ízisz, Jehova, Jézus, Krishna, Mohamed, Mózes vagy Buddha egyaránt szentek, egyiket se tagadja meg a másik kedvéért. Nem ismerünk hamis vallást, minden vallás az Igazság része, amely a nagy egészből kiragad egy részletet és azt abszolutizálja. Olyan mint a görög vagy a hindu Pantheón: mindenki kiválaszthatja a neki legkedvesebb istent, és azt imádja, de ettől a többi ugyanúgy létezik. Dänikenhez hasonlóan mi is kutatjuk az ősidők homályába vesző eredetet, de mi nem hisszük hogy egyszerűen csak más bolygóról idecsöppent idegenek lennének az istenek, akik máskülönben ugyanolyan földi halandók mint mi. Többről van szó! Az istenek nem anyagi lények hanem szellemlények. Nem jövevények, hanem kezdettől fogva idetartoznak a Földhöz, figyelemmel kísérik a fejlődését. Végső soron az abszolút vallás nem más, mint az abszolút szeretet. Az Uranizmus pedig az anyagból energiát felszabadító urán mintájára a leláncolt lelkek felszabadítása. Görcsök, kötöttségek, kötelékek láncaitól szabadulva, a lélek főnixként szárnyal az éteri magasba. Eléget mindent, ami múlandó, hamis, torz, hiábavaló. Elvezet az Igaz Fénybe, megtanít arra, hogy az egyetlen realitás az itt és most. Visszaad az Örök Jelennek.
A Kvadron az anyag élő lelke. A Kvadromatika az anyagban rejlő egyetemes teremtőerő felszabadításának alkímiája. Az Eredendő Belső Végtelenség megnyilvánulása és kitárulkozása, az isteni szeretet kiáradása. A Kék Láng, mely mindent magábaölel, megtisztít, felold és újraformál, megszentel és újra istenivé tesz. A Végső Áldozás Gyémánt-Atomlángja, a Tiszta Tudás Prímgyöngye. A Teljesség Forrása, ahol minden megtisztul és beolvad az isteni szeretetbe. Mi ezt a teremtőerőt matematikailag próbáljuk megragadni. Hiszen a matematika nem más, mint az Örökkévalóság Tudománya!
A szó görög jelentése: Emlékezés az örök dolgokra, amiket a szellem birodalmában tapasztaltunk. Ennyiben tehát a matematika és a mágia rokon dolgok. Mindkettő szimbólumokkal operál, bár a részletek mások. De a mai matematika nem elég, gyökeres átalakulásra és megújulásra van szükség! A matematika nem csupán szimbólumokkal végzett műveletek halmaza, hanem az örök szellemi formák tükörképe, ezeket pedig meg lehet ismerni közvetlen úton is, akár meditációval.
A kvadromatikához a Nagy Rendszerek elméletére van szükségünk, a fraktálokat, a káosz-problémát és a Mandelbrot-jelenségkört, az anyag végtelenszeres önegymástükrözése által létrejövő bonyolult mintázatokat és a Mandelbrot-halmaz formavilágát leíró törvényekre. A hagyományos fizika legfőbb hibája az, hogy mindent linearizál, azaz elhanyagolja a dolgok kapcsolatát, azt a képességet, hogy egymást tükrözik és egy bizonyos szinten megőrzik. A tükrözés és a megőrzés vált matematikánk kulcsfogalmává. Eljutottunk oda, hogy éter igenis létezik, a relativitáselmélet mint leíró tudomány helyes, de mint magyarázat (ti. hogy nincs éter) hamis. Kidolgoztuk az éter (Téridő-plazma, TIP) rugalmas elméletét, és arra a felismerésre jutottunk, hogy a relativitáselmélet és a kvantumfizika minden jelenségét megmagyarázza egy rugalmas, áramló közeg, a TIP, amelyben az elemi részecskék mint önfenntartó hullámcsomagok (szolitonok) terjednek, a gravitáció pedig nem más, mint a TIP áramlása. Einstein modellje, a görbült téridő megkapható az áramlásból. Stephen Hawking termodinamikus modellje, a sugárzó fekete lyuk szintén megkapható. És ez csak a kezdet! A következő lépés az egész eddigi fizika új alapokra helyezése, leírása az új modellel, amelynek speciális eseteiként kiadódnak az eddigi eredmények, de annál sokkal több is! Mert megkapjuk a kulcsot a parajelenségekhez, a mágiához, a telepátiához, a fénysebességnél gyorsabb utazáshoz, az időutazáshoz, az energiakicsatoláshoz és az antigravitációhoz is! Nikola Tesla eredményeit újra reprodukálni lehet. Mindezzel pedig megteremtjük az elméleti és gyakorlati bázisát annak az új, zöld technológiának, amely megmenti a Földet a pusztulástól, megszünteti a környezetszennyezést, visszaadja az erdőket, megtisztítja a vizeket. Beláttuk, hogy ehhez a tudomány nem elég. A tudomány szintézise kell a mágiával, művészettel és vallással. Tudnunk kell, honnan jöttünk, kik vagyunk, hová megyünk. A Kvadromatika választ ad erre. A Mandelbrot-halmaz megmutatja, hogy az élet nem más, mint a Végtelen szövevénye, amely átáramlik rajtunk, cseppnyi fókuszába gyűjti a Mindenség áramait, tükrözi önmagát és a Nagy Egészet, és kiárad újra a világba. A szeretet a mindent összetartó erő. A szeretet matematikai megfelelőjét kell felismerni. Minden matematikus kiröhögne ezért a gondolatért, pedig ez a lényeg. A matematika rejtett textúrája mélyén ugyanaz a szeretet munkálkodik, amelyik a Mindenséget összetartja. És ez nem más, mint Isten! Amíg a matematika nem jut el idáig, addig csak axiómákból és szimbólumokból álló értelmetlen játéknak fog tűnni, ami csak kevesek tulajdona, de sohasem volt az egész Emberiség közkincse! A tibeti lámák és a maya papok titkai eltörpülnek a matematikusok titkai mellett. Kézbeveszek egy mai matek könyvet és elrémülök: hát létezik emberi lény a Földön, aki ezt megérti?! Mi több, dolgozni tud vele? A matematika: Emlékezés az örök dolgokra. Vajon egy régi, kedves tárgyban, amit talán nagyszüleinktől örököltünk, nem benne van az egész elmúlt időszak történelme, íze, illata? Így tükrözik a dolgok a világot, megőrzik magukban, és alkalmas módszerrel újra életre lehet kelteni az emlékképeket. Vannak akik megfognak egy tárgyat, és már mindent tudnak róla, kiknek a kezében volt, mi történt velük. A téridő görbületének megértéséhez azt kell elsősorban megérteni, miből áll az egyenes, görbületlen téridő! Minden pont kommunikál a többivel, tükrözi a többit, és e sokszorosan oda-vissza verődő tükörképek feszítik ki a téridő látszólag egyenes világát. Mivel matematikánk alapfogalma a Kvadron, először azt kell tisztázni, hogy

MI A KVADRON ?
Mi a kvadron? A teremtés fókusza és köldöke, a KVAX Fénymagja. Az Örökkévalóság Prímgyöngye, amelyből minden kiárad és amelybe visszatér. A szeretet végtelen lánca és körforgása. Egymásba épülő körök szövevénye, a Labirintus a térben és az időben. Minden a Hiány Tükrében ragyog. A tükrök egymást tükrözve sokasodnak a végtelenségig és azon is túl. A teremtés óhajtómódja a csíranyaláb kezdete. A KVAX az önmagát szüntelenül bővítő végtelenség, sohasem lehet befejezett, mert bármely befejezett halmaz új teremtések kezdete és forrása. Nyitott végtelen, a teremtés kovásza, szüntelenül forrásban van, túlárad önmagán.
Hol az élet kezdete? Hol az élet vége? Az életnek nincs se kezdete, se határa. A végtelenből ered és a végtelenbe tart. Az ember él, és az ember sejtekből áll, melyek szintén élnek. Élnek az atomok, az elektronok, a kvarkok, és él a mindent magábaölelő tér, a vákuum, az Akasa is. Van olyan cseppje az anyagnak mely nem él és ne lenne szellemmel telítve? Nincs! Az anyag nem más, mint megkötött, sűrített szellem! Az élet nemcsak az élőlények sajátja, de minden létező dologé is, az atomoktól a csillagokig és a legtávolabbi galaktikus ködökig. Az élet áramló hiány, folyamatos teremtés és újjászületés, a lélek az anyagban. A tükör fénye. És ez a tükör minket is tükröz. Ott van a helyünk minden tükörben, mint a karácsonyi gömbökben amelyek egymást is tükrözik, engem is, téged is, és az egész Mindenséget körülöttünk és bennünk. Mi a Mandelbrot-halmaz? Egy önmagát tükrözve tükröző matematikai objektum, a tükrök végtelen sokszorozódásában egyre bonyolultabb csipkékké szövődő káprázatháló. Ezek a tükrök olyanok, hogy a tükörkép kiléphet a tükörből és önálló életet élhet. A szellem teremtő kiáradása ez. Amit gondolunk, az megvalósul, kilép a világba, hatóerővé válik. Így lesz az ember álma a holnap valósága. Tőlünk függ, rémálom lesz-e vagy tündérvilág. Mert a tükrökben megannyi önmagunkat látjuk viszont, szeretetünk és gyűlöletünk egyaránt visszaháramlik ránk. Talán nem ismerünk a másik emberben önmagunkra, azért gondoljuk másnak, ellenségnek, idegennek. Pedig a legnagyobb felismerés ez: Én és a Mindenség egyek vagyunk! Minden amit látok, hallok, tapintok, érzékelek, belőlem áradt ki és belém is tér vissza. Én a Mag vagyok, Isten lelke, amely az időtlen vizek felett lebeg, mindent átölelve, mindent szeretve és befogadva. Ő mindennek a kezdete, tartama és vége. A forrás, a folyó és a tenger.
A Kvadromatika szerint a matematikai objektumok is élnek, bár ez az élet merőben más, mint az anyagi világbeli élet, hiszen az örökkévalóság fényében ragyog: Szellemi élet. Élnek a számok, a prímek, él a pí, a geometriai alakzatok, egyenesek, síkok, gömbök, poliéderek, a valós számok. Él minden, amit az ember valaha kigondolt! Most persze azt gondolhatjuk, miféle élet lehetséges egy mozdulatlan és örökkévaló világban? Nos, a válasz az, hogy a számok világa egyáltalán nem mozdulatlan, a számok szüntelenül hatnak egymásra, átalakulnak egymásba, kölcsönösen meghatározzák egymást, tükröződnek egymásban és a Mindenségben. A Kvadromatika feladata leírni és megismerni ezt az életet, és közös nevezőre hozni az anyagvilágbeli élettel, ezáltal megtalálni a módját annak, hogy az örökkévalóságba mentsünk át mindent, ami érték, ne engedjük át a világot a Pusztulás Dögkeselyűinek!
A Kvadron az Élet Prímkristálya. Benne ragyog minden, ami megőrzésre érdemes. A gyermeki szív még képes kvadronokban gondolkodni, hisz érzi a Mindenség illatát és ízét! A Teljesség szivárványbuborékaiban ragyog minden gondolat. A Kvadron a Tiszta Tudás Prímgyöngye. Nem szennyezi semmilyen anyagi vágy, haszon, bűn vagy törekvés. Szeretet hatja át, mely elsődleges sugárforrás. És gyöngy, mert fájdalmakból, kínokból kristályosodik ki, ahogy a kagylóba beágyazott porszem köré nő rétegről rétegre az igazgyöngy. Minden rétege a tudás egy szintje. Szivárványizzású mélyében az örökkévalóság titkai sejlenek. Az Univerzum gyöngysorán minden kvadron egy gyöngyszem, amely tükrözi a többit is. A karma láncára felfűzve sorakoznak sorsunk alapábrái, az életünk tükrei az örökkévalóság fényében, megmutatják, hol az ember helye a Nagy Szimfóniában. Isten szeretetének fénye aranyozza be ezt a gyöngysort, így emel ki minket a múlandóság káprázatvilágából, az üszkös hamuból a Tiszta Fénybe. Így lesz a Kvadron sugárzó drágakő, Csillagfényű Gyémánt.

A KVADROMATIKA CÉLJA
tehát egy olyan egzakt tudomány létrehozása, amely képes leírni az anyagi világot és a szellemvilágot is, ezeket közös nevezőre hozza, így alkalmas a parajelenségek leírására, sőt magyarázatára, és ennek segítségével olyan új dolgokat létrehozni, mint a vákuumenergia kicsatolása, a telepátiát megvalósító rádió, az auralátó számítógép, amely gyógyításra is alkalmas, közvetlen kapcsolat a szellemvilággal, gondolattal irányítható gépek, intelligens, érző robotok, mesterséges érzékszervek, melyekkel az univerzum hallatlan mértékben kitágul, virtuális valóság megteremtése sisak, centrifuga és más mechanikus kellékek nélkül, vagy akár a matematikai objektumok világának olyan megjelenítése, amilyen pl. a Mandelbrot-halmaz. Ez már művészet, ráadásul olyan művészet, amely a legjobban kifejezi a Harmadik Évezred szellemiségét.
Nos, ez a csodálatos új tudomány még csak körvonalaiban van meg. Valódi kidolgozásához segítők, szakemberek kellenek, akik egy-egy terület szakértői, ismerik a részleteket és a megoldási módokat. Ezért kérünk mindenkit, aki segíteni tud és kedvet érez ehhez, az kapcsolódjon be, írjon a kristofmiklos@freemail.hu címre, és vegye fel velem a kapcsolatot. A tét a Vízöntőkor Új Tudományának megteremtése, amely talán megoldhatja az Emberiség nagy gondjait, a környezetszennyezést, az energiagondokat, új teret nyit az emberi létezésnek, ahol munka, művészet, szórakozás és öröm egybeolvad, nem kényszerül az ember önmagától idegen tevékenységeket végezni, nem kell külön házba költöztetni az észt és az érzelmet. Emellett a KVADROMATIKA olyan új világképet teremt, amely a legjobban fejezi ki a Kozmosz Végtelenségébe kilépő ember hitét, szellemiségét, érzelmeit és gondolatvilágát.

KVADROMATIKA ÉS URANITA VALLÁS
A Kvadromatika a Tudomány, a Mágia, a Művészet és a Vallás egyesítése egyetlen szerves egésszé. Hogyan lehetséges ez? Úgyhogy a mélyben, a lényegi szinten minden összeér, közös gyökerekből táplálkozik. A tudat nemcsak megismeri, de teremti is a világot! A vallások szerint a világot egy Teremtő hozta létre: Isten. Ez az Isten nem anyagi lény hanem egy örökkévaló szellemlény. A matematikai objektumok szintén örökkévalók, a számok, a műveletek, a törvények az idők kezdete óta azok amik, és az idők végezetéig nem változnak. Vannak, akik úgy gondolják, hogy a matematikát az ember találja ki, az axiómákat ő fogalmazza meg, és szinte korlátlan szabadsága van abban, hogy új meg új rendszereket találjon ki, melyeket tetszése szerint alakíthat. Ez azonban nem így van. Az ember csak felismeri az örök törvényeket, formába önti, megfogalmazza, felfedezi, de ez a világ öröktől fogva létezik. Az emberi tudat azonban része az Egyetemes Tudatnak, amely mindenben jelen van, mindent tükröz, mindennek a kezdete és forrása. Ezért lehetséges az, hogy az ember új meg új dolgokat képes kitalálni, létrehozni, teremteni. A művészi alkotások is megragadnak valamit az Örökkévalóság szelleméből, az ember érzi hogy a Mona Lisa, a Pietá vagy a Roueni Katedrális valami örökkévaló igazságot is kifejez, megtestesít, noha tudjuk a keletkezése időpontját, mégis olyan, mintha mindig is létezett volna. Az állandó, örök, változatlan dolgokkal a Metafizika foglalkozik. A metafizika tehát a valóság szerves része. A tudomány azokkal a jelenségekkel foglalkozik, amelyek ismétlődnek, reprodukálhatók, mindig ugyanúgy zajlanak le. Ezek a természet-törvények. A törvények részeit képezik a Konstanciáknak. A konstancia az állandóság a jelenségeken belül. Vannak örökké változatlan dolgok, ilyenek a számok. Vannak nagyon lassan változó dolgok, ilyenek a galaxisok, csillagok, bolygópályák. Vannak közepesen változó dolgok, ilyenek a természet változásai, az évszakok. Vannak gyorsan változó dolgok, ilyenek az élet jelenségei, az időjárás változásai. Vannak gyors jelenségek, pl. tűz, robbanás, katasztrófák. Vannak nagyon gyors folyamatok, pl. a molekulák, atomok mozgása, változása, a kvantumvilág jelenségei. És vannak olyan dolgok is, amelyekben semmi állandó nincs, létezésük egyetlen formája a szüntelen változás, mássá levés. Ezt káosznak nevezzük. A változásnak tehát végtelenül széles skálája van. A Tudomány ebből csak a konstanciákat és a periodikus mozgást ragadja meg. Korunk egyik legnagyobb tudományos előrelépése az ún. Káoszelmélet volt. Végre felismerték, hogy a káoszban is van rend, és a rendben is van káosz, illetve a rendnek sokkal szélesebb skálája létezik. A kvadromatika ezt a magasabb rendet hivatott leírni. Ebben a rendben egybeforr a Tudomány, a Mágia, a Vallás és a Művészet, mivelhogy ezek lényegileg mindig is egyek voltak! A Káoszelmélet egyik érdekes felismerése az ún. Pillangó-effektus felfedezése volt. Ezt úgy fogalmazták meg, hogy ha Brazíliában egy pillangó meglebbenti a szárnyát, akkor egy hónap múlva Szingapúrban tájfun lesz. Az időjárás meghatározó faktorai ennyire kényesek! A legpicibb változás is exponenciálisan növekszik, és rövid időn belül meghatározó lesz. Emiatt még az elvileg determinisztikus folyamatokat se lehet előrelátni, megjósolni. A Föld pályája stabil és instabil pályák végtelenül sűrű gubanca, és ha az Androméda ködben egy egér megrántja a bajszát, akkor a Föld stabil pályáról instabil pályára tér át. Juj! Óvakodjunk az űregerektől! És ez megadja a kulcsot a Mágiához! Amire a pillangó és az űregér képes, arra képes a dobrázó sámán is, méghozzá sokkal jobban, mert tudatosan teszi, amit csinál! Az indiánok minden hajnalban összegyűlnek a hegyen és kántálnak, imádkoznak, és szent meggyőződésük, hogy ha ezt nem tennék, többé nem kelne fel a Nap! Lehet hogy igazuk van? A Természet Elsődleges formáinak alapmintája a szellemvilágban van. Most már kezdjük érteni, hogyan hatnak ezek. Minden tárgy, ami ezeknek a morfogenetikus formáknak a sugárterében van, a káosz kritikus pontjain keresztül képes felvenni ezeket a mintákat, és előbb-utóbb ezekhez hasonul. Így jönnek létre a kagylók, csigák, de a házak, városok, úthálózatok is. Az űrből nézve érdekes minták rajzolódnak ki. Egy űrfelvételt szemlélve lehetetlen nem arra gondolni: A Föld is él! Az emberi tevékenység nyomai pedig kísértetiesen hasonlatosak a rákos burjánzáshoz, a fekélyekhez, a dögvész pusztításaihoz! Ha azt akarjuk, hogy ezután ne így legyen, radikálisan meg kell változtatni a viselkedésünket, az egész életünket! Soha többet szemetelést, soha többet autót, cigit, füstölgő gyárkéményt, Tisza-ciánozást! Aki erre képes, az már fél Buddha! Hát az emberek zöme nem az. Ha tényleg meg akarjuk változtatni az embereket, akkor néhány találmányra van szükség. Gondoljunk bele: a fogamzásgátlók felfedezése sokkal nagyobb mértékben megváltoztatta a szexuális szokásainkat, mint az összes vallás együttvéve! Nem megtiltani kell az embereknek a régi elavult energiahordozókat, hanem meg kell teremteni az újat, ami nem szennyez! Erdőket menthetünk meg az ún. elektronikus papírral! Ez egy lapos folyadékkristály képernyő, amire tetszés szerint írhatunk, tárolhatjuk és törölhetjük. Sokan dolgoznak ma az energiakicsatolás megvalósításán. Az a baj, hogy mind a Bizniszvilág keretein belül teszi ezt, tehát szabadalmaztat, titkolózik, gyártókkal tárgyal, és persze előbb-utóbb sutty! eltüntetik őket. Az igazi megoldás az Internet. Megcsinálni egy működő készüléket, és utána ingyen publikálni az Interneten, jusson csak el mindenhová, mindenkihez! Ha a köztudottság elér egy kritikus szintet, a gyártók így fognak gondolkodni: a fene egye meg, ezt előbb-utóbb megcsinálja valaki, és akkor mi többiek lemaradunk! Hát mért ne én legyek az az első?! És akkor már nem fognak félni a befektetéstől, megkockáztatják a dolgot, és ha az elsőket el is tapossák, a folyamat beindul és nem lehet többé elnémítani. És a tét: a Föld megmentése! Mindegy, kik fogják csinálni. Mindegy, kiknek lesz haszna belőle! Aki képes akkora önfeláldozásra, hogy képes lemondani a saját haszonról, sőt a dicsőségről is, az egy szent, egy Megváltó! Hol találunk ma ilyen embereket? Nos, kitaláltam erre is egy módszert, ez az Uranizmus, vagy Uranita Vallás! Az Uranita olyan ember, aki azt vállalja, hogy az egész hátralevő életét annak szenteli, hogy a Földet megmentse, az Emberiséget megjobbítsa, és ezt oly módon teszi, hogy beleássa magát a tudományokba, és belülről formálja át őket, olyan felfedezéseket tesz, olyan holmikat talál fel, amelyek előmozdítják a Föld megtisztulását, biztosítják a túlélést nemcsak az embereknek, de az állatoknak, növényeknek, tájaknak és kulturális értékeknek is. Emellett az Uranizmus olyan vallás, amely elfogad minden más vallást, különösen a hagyományos, kultúrateremtő vallásokat, mindent megtesz az értékek megőrzéséért és átmentéséért. Az Uranizmus tehát egy új vallás, egy új mozgalom, amely nem a többi vallás ellenére, hanem azok mellett, azok végösszegeként működik. Ez a végösszeg a szeretet. A részvét a szenvedő lények iránt, akiknek szenvedését zömmel a technocivilizáció okozza. Egy embertelen gépezet, amely beledöngöl mindent és mindenkit a sárba, a bitumenbe. Ezt a gépezetet csak belülről lehet megváltoztatni. És ezt mindenki azzal kezdi, hogy önmagát formálja át. Égni kell annak, aki gyújtani akar! És a Mi tüzünk a Kék Láng! A Tiszta Tudás szenvedélyes keresése! Az Uranita tudja: Isteni Feladatot teljesít, küldetést tölt be, misszionárius, az élőlények és a kultúrák Megváltója. Örömhírt hoz: VAN SZABADULÁS! Véget lehet vetni az erőszakkultusznak, a természet kirablásának, a kultúrák, nemzetek, nyelvek kipusztításának, megalázásának, lealjasításának! Az a rettenetes hegemónia, amely most elözönli a Földet, megfékezhető! Új kor jön, a Vízöntő Kora, a Felszárnyalás kora! A Sátán Rémuralmának hamarosan vége! Egyre többen hisznek ma ebben. De mi nem egy külső hatalomtól, akár isteni hatalomtól várjuk a segítséget, hanem a tettek síkjára lépünk, mi magunk vesszük kezünkbe a magunk és a világ sorsát! És nem igaz, hogy nem segít minket Isten, hiszen üzenete ott van minden matematikai képletben, minden tudományos eredményben (persze amit nem hamisítanak meg!), aki odafigyel Istenre, a saját zsigereiben érezheti az isteni irányítást! Aki újságot olvas, TV-t néz, rádiót hallgat, az minden percből kihallja a halálsikolyt és a könyörgést: MENTSETEK MEG! A saját világunk, a saját Földanyánk könyörög nekünk! Befogott füllel, behunyt szemmel kell annak élnie, aki nem akarja ezt meghallani, nem akar róla tudomást venni! Idegnyugtatókba, drogokba, alkoholba kell süketülnie annak, aki ezt ki akarja bírni! Nem csoda, hogy korunkban van a legtöbb depressziós, öngyilkos, elmebeteg, neurotikus, ámokfutó. Mind menekülni akar. Nem ők a betegek, hanem a világ! Ők csak érzik a szenvedést és maguk is szenvednek tőle! A pszichiátria megoldása: nyugtatók, érzéketlenség, lelki és mentális kasztrálás. Világos, hogy az érzékeny, költői hajlamú, lírai beállítottságú emberek betegednek meg a legkönnyebben. Hogy megértsük őket, képzeljük el, hogy egy Auschwitzi halálgyár tőszomszédságában kell élnünk, ahol az éjszakákat az elevenen megnyúzott csecsemők üvöltése teszi elviselhetetlenné. Napról napra, évről évre! Aki ezt kibírja, az egy rinocérosz, egy krokodil, de nem ember! Hát az Uranita változtatni akar ezen! Nem éri be félmegoldással! Nem éri be azzal, hogy csak elfordítja a fejét, ha valami rosszat lát! Nem is teheti, hiszen akárhova néz, mindenütt ugyanazt a borzalmat látja! Hát szerzetesnek kell menni, valahová a japán hegyekbe, ha az ember valami elviselhető környezetet akar! Azért az egész világ mégse mehet szerzetesnek, ugye? Szóval elegünk van. Meguntuk a tétlen birka-beletörődést! Kicsit költői stílusban, de kb. erről szól a MÁTRIX című film is, Keanu Reeves főszereplésével. Ott az emberek csak egy gigászi gépezet energiatermelő egységei, elemek, akik csak álmodják az egész életet. Van egy kevés felébredett, akik látják a valóságot, és megpróbálnak harcolni, kiszabadítani az emberiséget ebből a rettenetes rabszolgaságból. Ellenük vannak az Ügynökök, akik vadásznak az ilyen elszabadult, renegát elemekre. Az egész világ egy virtuális valóság. Egészen más kultúrkör nyelvezetén, de ugyanerről beszél Don Juan, a jaki indián varázsló is Carlos Castaneda könyveiben. Szerinte a való világ egészen más, mint amit látunk. A való világot a Sas emanációi alkotják. 48 Nagy Emanációs Sáv van, ebből 7 nem szerves, a többi igen. Az emberi világ csak egy a 48-ból! Vannak a Szövetségesek, akik egészen más lények mint mi, de nem Ufonauták. A varázsló a Szövetségeseket használja fel a praktikáiban. Az alkimisták Homunculusnak, meg Famulusnak, Familiárisnak nevezték ezeket, valamint ilyesmik a Koboldok is, a fémek és elemek őrző szellemei, az Elementálok. Leadbeater Túlvilág c. könyve ír ezekről.

Az Uranizmus a Vízöntőkor új vallása. Nem a hagyományos vallások ellenére jött létre, hanem inkább azok végösszegeként. Ez a végösszeg a szeretet, a részvét, Isten. Uránia nem más, mint az Univerzum Megszemélyesítője, az Isteni Anya, aki a többezer éve uralmon levő maszkulin világkép Atyaistenének a duálpárja, nőnemű megfelelője, kiegészítője, ahogy a hímnemű Jang kiegészítője a nőnemű Jin. A hindu isteneknek még volt duálpárjuk: Shivának Párvatí, Vishnunak Szaraszvatí, Krishnának Rádharáni, Buddhához Tárá tartozik, a Teremtő-Főisten Purusa duálpárja az anyagi világ-Prákriti. Ez a dualitás burkoltan megvan a kereszténységben is: Jézus duálpárja Mária, de Ő már nem hitvesi, hanem anyai minőségben. Más verzió szerint Jézus a Vőlegény, és az Anyaszentegyház a Menyasszony. Uránia a görög mitológiában a Tudomány Istennője, múzsája. Hozzá tartozik a csillagos égbolt. Az egyiptomiaknál Nut volt az éjszakai égbolt istennője. Tehát Uránia nem ujjból-szopott lény: többezer éves előképei vannak. Mért éppen Őt választottam vallásom Istennőjének? Az eddigiekből nyilvánvaló. Mert úgy érzem, hogy minden hibája ellenére a tudomány lesz a világ megváltója. Mert beszélhettek a papok akármennyit, mégiscsak a penicillin mentette meg embermilliók életét, az elektronika formálta át úgy a bolygónkat, hogy a Teremtője se ismerne rá, és ne csak a rosszat lássuk, de a jót is. Az Uranita elsősorban a tudománnyal foglalkozik. De, ahogyan a kvadromatika egész szelleme sugallja: ebben benne van a művészet, a mágia és a vallás is. A keresztényeket, buddhistákat, krishna-hívőket, mohamedánokat, zsidókat mind-mind jellemzi valami sajátos, senki mással össze nem téveszthető tevékenység. Megvan a szent iratuk is: Biblia, Korán, Tripitáka, Tóra, Talmud, Bhagavad-Gíta, Védák, stb. Ugyanígy, az Uranitáknak is megvan a maguk jellegzetes tevékenysége: ez a tudomány művelése, a matematika, fizika vagy kémia, vagy bármi más, amellyel a Természet működtető rugóihoz lehet hozzáférni. Nekem egy tudományos könyv éppolyan szent, mint a Biblia. Persze a tudomány változik. Mért, a kereszténység nem? Számoljuk össze, hány szekta és gyülekezet van ma! Olvassuk el Puskás Ildikó Istenek tánca c. könyvét! Ebből kiderül, hogy a vallás mennyire változékony dolog! Hogy stílszerű legyek, megírhatnám a Teosztatika és Teodinamika című értekezést. Lemnek nagyon tetszene. Szerintem az isteneket is lehet kvantálni, színképelemzőbe rakni, spint és perdületet rendelni hozzájuk, képezhetjük a teremtőerő divergenciáját, kiszámolhatjuk a Tízparancsolat szelf-konzisztenciáját, vagy egy avatára megjelenésének komplex valószínűségét. Nem érzem szentségtörésnek az ilyesmit, sőt! Egyenesen uranita kötelességnek érzem!

Röviden: az Uranizmus, mint vallás, egyfajta szerzetesség. Az Uranita annak szenteli az életét, hogy a tudományba beleássa magát, megismerje és megértse, tetten érje a csalást, kidolgozza az ellenszert és ezt ingyen az emberiség rendelkezésére bocsássa. Megteszi azt, amit a bankárok, pénzemberek, feltalálók és gyártók képtelenek: ingyen adja tovább a világmegváltó dolgokat, és nem vár érte se Nobel-díjat, se pénzt, se támogatást. Többet tud, mint az avatott tudósok, mert nyitott a szintézisre, az újra, nem dogmák határozzák meg a gondolkodását, belelát a Mindenség lángoló rajzolatába és közvetlenül onnan merít tudást, hitet, energiát és titkos szabadságot. Neki szövetségesei az elemek és a prímek, a matek, az ásványok, a növények, a szellemek, a csillagok. Otthon van mindezekben és hálóját a Mindenség fekete éjtengereibe meríti. Az Uranita egy életre elkötelezi magát, eljegyzi magát a Feladattal. Kutatásait nem pénzért és elismerésért végzi. Az egyetlen megoldás, a továbbhaladás egyetlen záloga itt is a szeretet, a nyitottság. A világ lehet velünk ellenséges, de mi soha senkivel nem vagyunk azok. Ellenfeleinket nem legyőzni, hanem meggyőzni akarjuk, megnyerni az ügyünknek. Nem erővel és nem érvekkel harcolunk, hanem szeretettel megmutatjuk az Igazságot. Ami a Kvadron. A Tiszta Tudás Tündöklő Prímgyöngye. Csak az pillanthatja meg, aki tényleg ennek szentelte az életét. A tapasztalat azt mutatja, hogy embermilliók szentelik az életüket a sportnak, a művészetnek vagy akár a leghétköznapibb mesterségeknek. Hát akkor az emberiség megjobbítása miért ne lehetne életcél, egy egész életre szóló Feladat? Vannak akik úgy gondolkodnak, hogy az emberek nem érdemlik meg hogy törődjenek velük, az emberek többsége bunkó, csak az anyagiakért él, könyörtelenül törtet és legázol mindenkit. Ez így nem igaz. Az embernek nem ez az alaptermészete. Ezt csak egy gonosz hatalom erőlteti rá. Ezt a Gonoszt kell legyőzni, és akkor az emberiség kiszabadul abból a rettenetes csapdából, amibe önként sétált be, jobb életet remélve.
Miért vallás az Uranizmus? Mert csak a rendíthetetlen hit képes az embert arra rávenni, hogy az egész életét a tudomány és az emberiség megjobbításának szentelje, minden ellenszolgáltatás nélkül. Erre csak egy szent képes, egy Buddha, egy Krisztus. Elviselni a tehetetlenséget, a kirekesztettséget. Meg akarom mutatni a világnak, hogy az emberek nagy része igenis képes erre. Csak akarni kell, csak hinni kell. Szeretni kell az embereket, állatokat, növényeket, az egész világot, a többi már magától jön. A Kék Láng, ha egyszer fellobban, többé nem huny ki soha.
Tudjuk, hogy a Tudás kulcsa a matematika. Ha valaki Uranita akar lenni, az első dolga az legyen, hogy megváltoztatja a matekhoz való hozzáállását, elfelejt mindent, amit az iskolában tanult és nyitott egy egészen új világ befogadására. A matek ugyanis egészen más dolog. Szándékosan tanítják úgy, hogy ne szeressék, mert a matek a hatalom eszköze, és a hatalom birtokosai nem akarják, hogy az átlagember túlságosan is belelásson a kártyalapjaikba, és leleplezze a csalást, a hazugságokat. Ha a hülye is tudja a fizikát, kémiát, akkor nem lehet őket mindenféle reklámfogással beetetni. A Legfőbb Ellenség: Ahrimán, a Business szelleme! Be akar börtönözni minket az anyagi világba, elszakít az örök forrásoktól, a szellemvilágtól. Az erőszakfilmek és a horror korlátlan hegemóniája erre való. A szex, a pornó, az erotika úgyszintén. Kilápiszolja az emberből a szerelmet, a szeretetet, és a gépies, kétely nélküli ölést, gyilkolást helyezi előtérbe. Egy emberből áradt ki a bűn a világra - mondják a keresztények. Ádám és Éva (az már két ember!) ettek a tiltott gyümölcsből, és ezzel borzalmas csapásokat, átkot zúdítottak az emberiségre! Ádám és Éva bűne minden embert átkozottá tett, és halandóvá. A csecsemők bűnben születnek. Az Uranita felfogás egész más. Ádám és Éva nem bűnösök, hanem szellemlények, akik súlyos és keserves áldozatot hoztak értünk. Alászálltak, alámerültek az anyagi világ poklába, hogy felszabadítsák és megváltsák az ott sínylődő lelkeket. Az, amit úgy hívnak hogy eredendő bűn, tehát nem bűn volt, hanem egy misszió, a szellemvilág lenyúlása az anyagban sínylődő lényekért. Az emberiség fejlődéstörténete pedig nem egyéb, mint az anyag átlelkesítése, fénnyel telítése. Pontosan ez az Uranita Feladat is! Olyan búvárok vagyunk, akik lemerültek a tenger mélyére, hogy felhozzák onnan a mélybehullt Prímgyöngyöt. A Csillagok Gyermekei vagyunk. Leszállunk az Anyag poklába. Mi hozzuk a szabadulást, a megváltást. Däniken kutatásai meggyőztek arról, hogy itt a Földön sokezer évvel ezelőtt igen nagy disznóságok történtek. És Valakik mindmáig igyekeznek eltüntetni a nyomokat, álomban és kábulatban akarnak tartani minket hogy soha ne ébredjünk rá az igazi Önvalónkra. Az Uranita nem fél, ha világvégével, kárhozattal, tüzes tóval, pokollal és Armageddónnal ijesztgetik. Az Uranita tudja: Bárhová veti a sors, pokolba vagy mennyországba, újjászületésbe vagy végleges megsemmisülésbe, ő mindig az marad, aki: A lények segítője, megmentője, aki szeret mindent és mindenkit. Semmilyen eszközzel nem vehetik rá arra, hogy olyat tegyen, amit később megbánna. Az Uranita így gondolkodik: Ha eltaposnak, Út leszek, amely a Fénybe visz, ha elégetnek, Fáklya leszek, amely az éjszakában mutatja az utat a fáradt vándoroknak. Ha széttépnek, ezer alakban születek újjá, hogy segíthessek minden szenvedőn. Az Uranita kétely nélkül hisz, tud, átél, cselekszik és megvalósít. És eközben ő maga is megvalósul, saját igazi Önvalójára ébred. Amely Isten.

Én, mint Uranita, hiszek az újjászületésben. Nem is tehetek mást, hiszen vannak előző életbeli emlékeim. Ahogy abban is hiszek, hogy tegnap borsólevest ettem. Tényleg azt ettem! Hiszek az UFÓkban, hiszen találkoztam velük. Sőt mi több: egyenesen tőlük jövök! Én ott voltam a Holdbázison, láttam az üveghengerekben levő embriókat, kommunikáltam velük (csodálatos, leírhatatlan érzés ez!) és beavattak a világ működésébe. Azt a Feladatot kaptam, hogy mindent amit láttam és átéltem, átadjam az emberiségnek, persze emberi fogalmakkal (ami nagyon nehéz) és a tudományt újjáformáljam, ne ilyen embertelen, világpusztító, gonosz hatalom legyen, amelynek első dolga az, hogy minden újdonságból azonnal fegyvert csináljon, tömegpusztító, világot uraló, kegyetlen eszközöket. Nem ujjból-szopott dolog ez, pici gyerekkorom óta ilyen emlékeim vannak. Az igazságot talán egy regressziós hipnózis dönthetné el. De másképpen hogy lehetséges, hogy én már 5 évesen, egy suszterműhely koszos priccsén kozmikus erőkről és áramvonalakról fantáziáltam? Egész gyerekkoromon átvonulnak a Nagy Kozmikus Exodus képei, a Holdra költöztetett bázisok gondolata, és csak eztán kezdtem el scifiket olvasni. Úgy éreztem, hazataláltam. A kvantumfizikai és más tudományos fogalmakat azonnal megértettem, mintha az anyanyelvem lenne ez. Honnan tudtam akkor? Előző életbeli tudás? Sokaknak már ez is magas, mint Röfinek a stelázsi. Tehát meg vagyok győződve arról, hogy velem valami idegen hatalom babrált, ha UFÓk, ha istenek, ha az Ördög maga, nekem egyre megy, lényeg az hogy ilyen emlékeim vannak! Más ember sír, kesereg, orvosokhoz szaladgál. Én ennél jobbat teszek: Megváltó Elixírré transzmutálom az emlékeimet, és megpróbálok az embereken segíteni. Ha ebből egy nagyszerű dolog születik, akkor végül is mindegy, mi volt a kiváltó élményanyag. Mint kagylóba a porszem, beágyazódik az évek kérge alá, és kínban, könnyben igazgyönggyé érik. Talán éppen ez lesz a Tiszta Tudás Prímgyöngye.

Mi az, ami engem meggyőz arról, hogy csalnak a tudományban?
1. Az, hogy a tudomány 50 éve stagnál. Különösen a fizika. Az energiakicsatolás már 100 éve megoldott dolog, de a hivatalos tudomány mindmáig nem vesz tudomást róla. Az elméleti fizika olyan formalizmusra épül, amely eleve kizárja az energiamegmaradást sértő megoldásokat. Nem más ez, mint matematikai szemellenző, nablás rablás, szűrő, amely kirekeszt mindent, ami a dogmáknak ellentmond.
2. A 70-es években a Delta és más ismeretterjesztő műsorok tele voltak új, friss ötletekkel, találmányokkal, ma meg semmi új nincs, 30 éves dolgokat szedegetnek elő, minden bűzlik a biznisztől és a kufár szellemtől. Hol van a megálmodott, 2000-beli új technika? Rejtegetik? Egy szűk klikknek van fenntartva?
3. A tudomány mellett létrejött egy új paradigma, a parajelenségekből, okkultizmusból, keleti misztikus tanokból kikerekedett holisztikus világszemlélet: az Ezotéria. Ennek a dolognak a tudományban semmi nyoma. Mintha nem is lenne. Ha egyáltalán szóba jön, csak negatív minősítéssel, lesajnálóan beszélnek róla.
4. Azok a dolgok, amik az elmúlt 20 évben előrevitték a tudományt, olyan méltatlan fogadtatásban részesültek, hogy azon kell csodálkoznunk hogy ezek az emberek mégis képesek voltak megvalósítani az új tudományt, pl. a Káoszelméletet. Legtöbben titokban dolgoztak, és az állásukkal játszottak.
5. Ezek a 20 éves dolgok csak most kezdenek beszivárogni a köztudatba. Mi van a mai, friss dolgokkal? Hol keressem?
6. A renegátok számára eddig semmilyen hivatalos publikálási lehetőség nem volt. Most az Internet változtatott ezen. Ennek az az ára, hogy mindent ingyen publikálunk.

Hát ezért kell Uranitának lenni. Hogy az ember ezt képes legyen elviselni. A szerzetes Istent szolgálja. Szegénységi fogadalomban él. Tudja, hogy majd elnyeri égi jutalmát, de egy szívbéli szerzetes még erre sem blazírozik! Egyszerűen szereti Istent, ezért teszi, amit tesz. Ahogyan a Krishna-hívő állandóan Krishnára gondol, minden tettét neki ajánlja. Hát valami ilyesmi az Uranita is, csak az ő Mahámantrája így hangzik: Áhessbéglab pszí egyenlő áglab pszí hess béglab pszí. Vagy így: Divgrad vénégyzet per kettő egyenlő mínusz négypígammaró. Ezen mantrák ismételgetése is elvezethet a megvilágosodáshoz! Sőt, egy új világ születhet belőle! A legtöbb vallás Istenre bízza a cselekvést. Majd eljön Jézus, Jehova, a Messiás vagy a Majtréja Buddha, esetleg Kalki fehér lovon, és rendbeteszi nekünk a világot. Hát az Uranita nem ilyen. Ő maga akar cselekedni, aktívan rész vesz a szép, új világ létrehozásában, belead apait-anyait, mindent.
A világ ma olyan mint a Titanic, ahol az emberek az utolsó percekig vigadoztak, éltek, örültek, mintha mindez örökké tartana, pedig a jéghegy már csak centikre volt... Itt ha valaki látja azt a bizonyos jéghegyet és üvöltözik hogy vegyék már észre, irányítsák már másmerre a hajót, azt lehurrogják, elhallgattatják, eltüntetik. Nem ő a kapitány, nem ő az első tiszt, nem ő ül a rádiónál, semmi beleszólása az eseményekbe, maximum elrebeghet egy fohászt és annyi! Hát az Uranita ennél többet akar! Az Uranita nem ismeri a tétlen beletörődést! Nincsenek előtte falak, akadályok, szabályok és törvények, ha a világ megmentése a tét!
Tudományos felfedezések? A növények és állatok fajait már rég osztályozták, és új kémiai elem se vár már felfedezésre. A szaktudományokban nagyon el kell mélyednie annak, aki valami újat akar találni. Mi maradt akkor nekünk felfedeznivaló? Hát a Szellem Kalandja! A szellemvilág eddig csak keveseknek volt nyitva. A vallások kifejezetten tiltottak minden spirituális kapcsolatot. Jó okkal tették, mert akinek szabad bejárása van oda, azt nem lehet az orránál fogva vezetni. A jóga kemény módszerei is arra valók, hogy az ember megszerezze a kulcsot a felsőbb szintekre. De most, a számítógép, az Internet és az elektronika korában széles tömegek számára váltak lehetővé olyan módszerek, amelyekkel veszély nélkül be lehet hatolni a szellemvilágba. Virágzik a sámánizmus, a varázslás, a mágia. De valahogy ez sem elég. Ha az asztrológus mondja meg nekem, hogy mit tegyek, akkor hiszek neki vagy sem, de mindenképpen ki vagyok rekesztve a miértekből. Az, hogy a Vénusz éppen konjunkcióban van a Marssal a Szűz jegyében, valahogy nem hat elég meggyőzően. Én, én, én akarom kiszámolni a sorsomat, érteni akarom azokat az erőket, amik irányítanak és uralnak! Tudni akarok, látni és átélni! Nos hát, ez a Kék Láng! A tisztánlátás vágya, a sors uralásának vágya. A hit kevés! Sőt a tudás is kevés! Ezt is, azt is be lehet csapni!
A Kék Láng a kirekesztettek sóvárgása a Fény után, amely mindennek értelmet ad.
A Kék Láng másik neve: Blue, Blú. A Kék Láng a Végső Áldozás Gyémánt-Atomlángja. Az Uranita önként lép a máglyára, porrá ég, de aztán Főnixként újra feltámad! A Föld Élő Lelke nem vész el soha! Mert mi magunk vagyunk az! Élünk, égünk és kiáradunk a Mindenségbe.

Végezetül hadd mondjak egy vallomást. Szeretek minden lényt, akár hozzám tartozik, akár nem. Nem rekesztek ki senkit se vallási, se faji, se más alapon. Szeretlek téged is, kedves olvasóm. Nem baj, ha nem akarsz Uranita lenni, nem baj ha megvan a magad vallása, meggyőződése, vagy akár az ellentáborba tartozol. A Te utad is a Fénybe visz. Mindegy, mekkora kerülőkkel, mellékösvényekkel. Szabadon választasz. Ha idáig elolvastad, ha idáig el bírtad olvasni az írásomat, akkor valami rokon húrnak rezdülnie kell benned is, és ez nekem elég. Nem kérek tőled többet. Hiszem, hogy amit elkezdtem, annak folytatása lesz, nem fog elhalni a bús csendben, nem lesz a rothadás párkáinak martaléka, mert semmi se hiábavaló. Utunk a Fénybe visz, és majd ott, az Út végén, a Fényben találkozunk majd mi is: Te meg én. Isten áldjon!

A FIZIKA TAÓJA
Fritjof Capra könyve a modern fizika és a keleti miszticizmus közti kapcsolat feltárásáról szól. A természet körülöttünk és bennünk gigantikus táncot jár. A homok, a sziklák, a víz és a levegő megannyi rezgő molekulából és atomból áll, ezek pedig megintcsak részecskékből tevődnek össze, amelyek kölcsönhatásuk során más részecskéket hoznak létre vagy semmisítenek meg. A Föld légkörét szüntelenül bombázzák a kozmikus sugarak, azaz a nagyenergiájú részecskék, amelyek útjuk során számtalanszor ütköznek a levegő részecskéivel. Grafikonokból és matematikai képletekből tudjuk ezeket, de szellemi megtapasztalás révén nemcsak tudhatjuk, de láthatjuk és át is élhetjük az energia-zuhatagként ránk özönlő kozmikus sugarakat, a különféle részecskék keletkezését és pusztulását. Láthatjuk, hogy a testünket felépítő atomok is részt vesznek ebben a kozmikus energiatáncban, érezzük a tánc ritmusát és halljuk a hangját. Nem más ez, mint Síva tánca, a Teremtés és Pusztítás kozmikus energiatánca! A hinduk többezer éve tudják ezt. Milyen ősi civilizáció tudásából merítettek? Egy olyan civilizáció, mely talán a mienket is messze meghaladta! Kik voltak Ők? Az Atlantisziak? Vagy idegen bolygóról érkeztek? Lehet hogy ez is, az is...
Földünkön többezer éve a Jang, a maszkulin értékek túlhangsúlyozása folyik. Többre tartottuk az önérvényesítést a beilleszkedésnél, az elemzést a szintézisnél, a racionális tudást az intuitív bölcsességnél, a tudományt a vallásnál, a versenyt az együttműködésnél, a gyarapodást a megőrzésnél és így tovább. Látjuk, hova juttatta ez a felfogás a világot! Ez az egyoldalú fejlődés riasztó stádiumba lépett: a társadalmi, ökológiai morális és spirituális krízis időszakát éljük. Ugyanakkor tanúi lehetünk egy óriási evolúciós mozgalom kezdetének is, amely nem más, mint a Jin ébredése! A legnagyobb mélység legalsó fokán felragyog az Isteni Fény Magja! Ez a Fénymag Uránia, Isten női fele, a Mindenség Megszemélyesítője. A hozzá vezető út már nem a vakhit és az áldozás hagyományos formái: étel-, állat- és emberáldozatok, hanem a Tudás és az Átélés, a közvetlen egyesülés Istennel, vagyis a Közvetlen Út! Láthatjuk hogy korunk egyik jelensége a hagyományos vallások reneszánsza, és nagyon sok új vallás, szekta megjelenése. Ezek egy része afféle reakció: még a régi, 2000 éves, Jang középpontú világképet akarja korunk emberére erőltetni. Sikereik egyik oka az a szellemi üresség, amiben a mai ember kénytelen élni, és amelyhez képest ezek a vallások valóságos felüdülést jelentenek: hitet, célt és értelmet adnak az embereknek. Másrészt a mai emberből már hiányzik az az őszinte, szívből jövő, gyermeki hit, ami a régieket jellemezte, ezért az embereket ijesztgetéssel, zsarolásokkal próbálják kordában tartani. Az igazi hitet felváltotta a fanatizmus. A közösségek legfőbb összetartó ereje az, hogy ők mások mint a többiek. Eszközeik a totális uralom az anyagi, a testi, a lelki és a szellemi élet felett: vagyonodat add a gyülekezetnek, légy vegetáriánus, tartózkodj a nemi élettől, szakíts a családoddal és minden világi csoporttal, ne politizálj. Gondolataidat, életedet, tetteidet ajánld fel Istennek. Ne nézz TV-t, ne olvass újságot. Csak a mi könyveinket, folyóiratainkat olvasd, mert ez már megtisztított szellemi táplálék, és mi tudjuk, jobban mint te magad, hogy mi kell neked. Kb. ez a mai modern vallások szellemi arculata.
A régi vallások kultúrateremtő vallások voltak. Csodálatos templomok, mecsetek, Al Hambra, Tadzs Mahal, festmények, Sixtusi kápolna, Szent Péter Bazilika, Pieta... az emberi kultúra felbecsülhetetlen értékű darabjai. Az egész Távol-kelet egy csodálatos mesevilág! A japán kertek és szentélyek tisztaságát mi európaiak csak irigyelni tudjuk! A másik oldalon viszont megjelennek az ébredező Jin jelei is: a nőmozgalmak, a hippimozgalom, a Földünk ökológiai egyensúlyának megőrzésére irányuló törekvések, a miszticizmus iránti érdeklődés növekedése, a női egyenjogúság, az egészség és gyógyítás holisztikus megközelítésének újrafelfedezése.

Fritjof Capra legnagyobb felismerése az, hogy a modern fizika eredményei, fogalmai és leíró rendszere tökéletes összhangban van a kínai Taó, a Buddhizmus, a Hinduizmus világnézeti rendszerével, sőt ha alaposabban a mélyére nézünk, a többezer éves misztikus tanok tekinthetők akár a modern fizika korabeli leírásának is - ha figyelembe vesszük az akkori ember érzésvilágát, fogalmait és mindennapi tapasztalatait. Én magam tanúsíthatom, hogy a meditáló ember látja a Brown-mozgást, vagyis a levegő molekuláinak kusza mozgását. Nézzünk az égre pár percig: magunk is láthatjuk hogy piciny fénypontok úszkálnak ide-oda, ütköznek, irányt változtatnak, és jobban megnézve e fénypontokat, láthatjuk hogy többrétegű burok veszi körül őket, szerkezetük van... A világ minden szinten tükrözi önmagát! Patandzsáli Jóga-szútráiban le van írva Kopernikusz Heliocentrikus világképe éppúgy, mint Newton gravitációs elmélete, mégpedig pontosan úgy, ahogyan azt Newton felfedezte: A Hold mozgásával összekapcsolva! Íme: Patandzsáli III. rész 26: A Szamjama a Napra alkalmazva a Világegyetem megismerését adja meg. 27: A Holdra alkalmazva az égitestek természetrajzának megismerését eredményezi. 28: A sarkcsillagra alkalmazva az égitestek mozgásának az ismeretére vezet. Itt most nem az a kérdés, hogy pontosan mi az a Szamjama, hanem hogy magunk sem adhatunk bölcsebb tanácsot annak, aki a bolygók mozgását akarja tanulmányozni! Newton pont a Hold mozgásának tanulmányozásával fedezte fel a gravitáció törvényét! Patandzsáli Kr.u. a 4. században élt. Már csak az a kérdés, hogy nekünk, büszke európaiaknak mire kellett még ezer évig várni? Meg fogjuk még érni hogy a Mágia és az Alkímia tanai is igazak? Csak azok buktak bele az értelmezésbe, akik szó szerint próbálták értelmezni. Vagy ez is szándékos porhintés volt? Az elrejtés eszköze.
 
Most a Fizika Taója egyik fejezetét idézzük: Üresség és forma
A klasszikus mechanisztikus világnézet azon az elképzelésen alapult, hogy az üres térben szilárd, elpusztíthatatlan részecskék mozognak. A modern fizika radikálisan megváltoztatta ezt a képet. Nemcsak a részecske fogalmát értékelte át teljesen, hanem az üres tér klasszikus fogalmát is módosította. Ezt az átalakítást az ún. térelméletek tették szükségessé. Minden azzal kezdődött, amikor Einstein kapcsolatot teremtett a gravitációs mező és a tér geometriája között, amely kapcsolat mind nagyobb jelentőségre tett szert, amikor a kvantumelméletet és a relativitáselméletet együttesen alkalmazták a szubatomi részecskék keltette erőterek leírására. Ezekben a kvantum-térelméletekben már elmosódik az eddigi éles határ a részecskék és az őket körülvevő tér között, és az üres tér is roppant fontos dinamikus tényezőként jelenik meg.
A mező fogalmát Michael Faraday és James Clerk Maxwell vezették be a 19. században, hogy leírhassák vele az elektromos töltések és áramok közt ható erőket. Az elektromos mező olyan állapot a töltött testet körülvevő térben, amely erőt fejt ki más töltésekre ebben a mezőben. A mágneses mezőket mozgó töltések keltik, tehát elektromos áramok, és az ennek következtében keletkező mágneses mezők más mozgó töltésekre hatnak. A rezgő elektromos és mágneses mezők rádió- vagy fényhullámként, vagy másfajta elektromágneses sugárzásként mozognak a térben.
A relativitáselmélet sokkal elegánsabbá tette az elektrodinamika szerkezetét azzal, hogy egyesítette a töltés és az áram, valamint az elektromos és a mágneses mező fogalmát. Mivel minden mozgás viszonylagos, bármely töltés megjelenhet áramként, és így az általa keltett elektromos mező mágneses mezőként jelenik meg.
A mező fogalmát kiterjesztették a gravitációs erőre is. Minden tömeggel rendelkező test létrehoz és érzékel gravitációs mezőket. A gravitációs erő nem más, mint a téridő görbületének hatása. A tömegek maguk körül meggörbítik a téridőt, és ebben a görbült téridőben másként terjed a fény, másként mozognak a testek. Megváltoznak a metrikus viszonyok, a távolságok, az időviszonyok. Gravitációs térben lelassul az idő. A démokritoszi és a newtoni atomizmus két alapvető fogalma volt az anyag és az üres tér, illetve a teli és az üres. Ez abból a mindennapi tapasztalatból lett leszűrve, hogy az anyagi testek áthatolhatatlanok, nem lehet egy helyen egyszerre két tárgy. De két mező már lehet egy helyen! Az Általános relativitáselmélet szerint a test meggörbíti a téridőt, sőt, ő maga a téridő görbülete! A test és a tér nem elkülönülten van jelen, hanem egymásban van, egylényegűek, áthatják egymást. Minden test görbíti a teret, és ez a térgörbület visszahat magukra a testekre. Így a testek túlnyúlnak a saját határaikon, minden mindenre hat, minden mindennel összeér, nem lehet éles határt húzni két test közt: egymásba nyúlnak, egymásba hatolnak. Ez megoldja Zénón paradoxonait is. Zénón szerint egy nyíl el se tud indulni, mert ahhoz, hogy eljusson az A pontból a B pontba, először meg kell tennie a távolság felét, ehhez meg kell tenni a távolság felének felét, sít, tehát még meg se moccant, máris végtelen sokat kell lépnie! Ha viszont a testek határtalanok, akkor a nyíl az A pontban indulva máris ott van a B pontban is, csak a látható megnyilvánulása korlátos. A mozgás nem úgy zajlik hogy egy véges és korlátos test sorra végigsétál egy üres tér pontjain, hanem úgy, hogy a test maga is csak az üresnek hitt, valójában erőterekkel és térgörbülettel kitöltött vákuum állapotmódosulata, amely úgy terjed tova, hogy valójában mindvégig jelen van minden pontban, csak az arányok tolódnak el. A kvantumfizika egyik legmegdöbbentőbb felismerése az, hogy az elemi részecskék egyszerre korpuszkulák és hullámok. A korpuszkula pici és pontszerű, úgy mozog, hogy egy többé-kevésbé folytonos pályát ír le. A hullám viszont kiterjedt, egyszerre van jelen a térben mindenütt, képes két lyukon egyszerre áthaladni és képes interferálni, összetevődni. Ezzel megszűnt a különbség a szilárd részecske és az áthatolható erőtér közt. A részecskék nem egyebek, mint a mező helyi sűrűsödései, energiakoncentrátumok, amelyek jönnek és szertefoszlanak, aminek következtében a részecskék elvesztik egyedi jellegüket, és feloldódnak a mezőben. A kvantumfizika másik döbbenetes felismerése az, hogy két azonos típusú részecskét lehetetlen megkülönböztetni: két elektron tökéletesen azonos, nem lehet eldönteni, melyik van az A helyen és melyik a B helyen. Csak annyit mondhatunk, hogy egy elektron az A helyen van, egy meg a B helyen. Nem más ez, mint az abszolút és tökéletes metafizika felfedezése a való világban! Ez az, amit a régi misztikusok évszázadokon át oly hiábavalóan kerestek! Hiszen akkor az univerzumban levő bármely két elektron össze van kötve egymással! Ha valami történik az egyikkel, erről szempillantás alatt az összes többi is értesül! Hát nem ugyanaz ez, mint a Lények Egyetemes Közössége? Minden lény szervesen összetartozik, ezért nem szabad ártani még egy rovarnak sem, mert az Egyetemes Energiamező révén erről azonnal értesül minden lény, és ez nem más, mint a karma törvénye! A buddhisták 2500 éve tudják ezt, a hinduk még régebb óta. Jézus így beszél erről: Amit vetsz, azt aratod. Aki kardot ránt, kard által vész el.
Az az elképzelés, miszerint a fizikai dolgok és jelenségek egy mindent átható, alapvető entitás átmeneti, ideiglenes megnyilvánulásai, nemcsak a kvantumtérelmélet egyik fő sajátossága, hanem a keleti világnézet központi gondolata is. Einstein elméleteihez hasonlóan a keleti misztikusok is úgy tartják, hogy ez a mindent átható alapvető entitás az egyetlen létező valóság, és ennek a valóságnak minden megnyilvánulása csupán átmeneti jellegű és illuzórikus. A keleti misztikusok valóságát azonban nem azonosíthatjuk a fizikusok kvantummezőjével, mert a misztikusok valósága világunk minden jelenségének lényege, és következésképpen túl van minden fogalom és gondolat szabta határon. A kvantummező ezzel szemben jól meghatározott fogalom, amely a fizikai jelenségek némelyikére ad csak magyarázatot. Ám a kettő párhuzama mégis szembeötlő és elgondolkodtató. A mezőfogalom megjelenését követően a fizikusok arra törekedtek, hogy a különféle mezőket egyetlen mezőben egyesítsék, amely magába foglalna minden fizikai jelenséget. A hinduk Brahmanját, a buddhisták Dharmakáját, és a taoisták Taóját tekinthetjük talán a végső, egyesített mezőnek, amely nemcsak a fizikában tanulmányozott jelenségeknek szolgál alapjául, hanem minden létező jelenség végső alapja. Az igazság az, hogy ezzel az egyetemes mindent-leírással várni kellett a Kvadromatika megjelenéséig. A hivatalos fizika minden nagyszerűsége ellenére sem vesz tudomást ugyanis a szellemvilágról, a parajelenségekről és az energia-kicsatolásról, ami pedig szerintem minden fizikai, kémiai és biológiai jelenség végső alapja.
A keleti világnézet szerint a jelenségek alapjául szolgáló végső valóság túl van minden formán, és szembeszáll minden leírással és meghatározással. Ezért mondják gyakran, hogy formanélküli, kitöltetlen, üres. Ezt az ürességet azonban nem szabad semminek gondolni. Igazából ez minden forma lényege, és minden élet forrása. Az Upanisadokban ezt olvassuk:
A Brahman: élet. A Brahman: öröm. A Brahman: üresség... Az öröm valójában ugyanaz, mint az üresség. Az üresség pedig igazából nem különbözik az örömtől. (Cshándógja Upanisád).
A buddhisták ugyanezt az eszmét fejezik ki a Szúnjatá fogalmával, amely szintén ürességet vagy űrt jelent. Nézetük szerint ebből az élő űrből születik a jelenségek világának minden formája. Hasonlóképpen a taoisták is végtelen teremtőképességet tulajdonítanak a taónak, és ugyancsak ürességnek nevezik. (A Taó eredeti jelentése: Út.) Az ég taója az üresség és formanélküliség - mondja Csuang-Ce. Itt a Taó a dolgok végső természetét, megnyilvánulási formáját jelenti. Lao Ce szerint az edény üres, és ez az üresség adja meg az edény lényegét, azt, hogy vizet vagy ételt lehet bele tenni. Az üresség végtelen teremtőképességet rejt magában. Ekképpen a keleti misztikusok üresség-fogalma könnyen összehasonlítható a szubatomi fizika kvantummező-fogalmával. Akárcsak a kvantummezőből, az ürességből is formák végtelen száma keletkezhet, amelyeket az űr fenntart egy ideig, majd végül magába szippant. A misztikus üresség érzékelhető megnyilvánulásai sohasem statikusak és tartósak, mint ahogyan a szubatomi részecskék sem. Dinamikus és átmeneti jelenségek, amelyek keletkeznek és elenyésznek a mozgás és az energia véget nem érő táncában. Mind a fizikusok szubatomi világa, mind pedig a keleti misztikusok jelenségvilága a szanszára, a folytonos születés és halál világa. Mivel a világ dolgai az űr átmeneti megnyilvánulásai, ezért nem rendelkeznek semmiféle alapidentitással.

AHAMKÁRA, AZ ÉNSÉG PRIMGYÖNGYE
A Bhagavad-Gíta szerint nyolc őselem van: Föld, Víz, Levegő, Tűz, Éter, Elme (Manasz), Értelem (Buddhi) és Külön Énség (Ahamkára). Ezt a nyolcadik elemet így is nevezik: Éncsináló, vagy Hamis Egó. A hindu felfogás szerint az énség elkülönülése csak illúzió, az énünk közénk és Isten közé áll. A Megvilágosodás akkor következik be, amikor az én felhője eloszlik. Srí Rámana Mahárisi szerint a legfontosabb kérdés: Ki vagyok én? Állhatatos elmével kell kutatni, honnan ered ez az én. És akkor egyszer csak elolvad, eltűnik az én, és feltűnik mögötte az én-én. Ez a mi belső isteni énünk, az Önvaló. A Kvadromatika szerint az énség benne van mindenben, az atomoktól a csillagokig. Nem más ez, mint az Énség Prímgyöngye, a Mindent Tükröző, Mindent Magábaölelő Isteni Szeretet fókuszba gyűjtött ereje. Az énség nem illúzió. Illúzió csak akkor jön létre, amikor az Ént korlátozottnak, behatároltnak gondoljuk, azonosítjuk annak látható formájával, a testtel. Valójában az Én a Mindenség határáig kiterjed, örökkévaló és elpusztíthatatlan. Amikor az ember ezt felismeri, az a megvilágosodás. Az Én a Tükör magja, fókusza. Ő rendezi egységes egésszé a külvilág tükörképeit. Amellett a tükrön keresztül kiléphet, kiáradhat a világba, teremtőerővel bír. Valójában az Én formálja a világot a saját képére. Ezért az Én: Isten Tükre. Róla beszél Jézus, amikor ezt mondja: ÉN vagyok az Út, az Igazság és az Élet. Róla beszél Jehova, amikor kijelenti magát a Bibliában: Vagyok aki vagyok! Jézus szavait félreértik, úgy gondolják, hogy Jézus ezt önmagáról, egy tőlünk független és különálló személyről jelenti ki. Pedig ő a mindnyájunkban jelenlevő Örök Isteni Énről beszél. Ez Isten Egyszülött Fiának igazi jelentése. Aki Istent keresi, ott keresse ahol van: Önmagában. Ahogyan a Holdra mutató ujj iránya megmutatja a Holdat, Ami Egyetlen, úgy mutat Isten irányába az az ujj, amellyel önmagamra bökök, és azt mondom: Én. Az Én: tükör. Mindenki önmagát látja benne. Ezért jelentése attól függ, kire alkalmazom, ki mondja. A Te: az Én tükröződése a külvilágban, a másságban. Ezért a Te igazi jelentése: Te is Én vagyok. Ezért minden teremtett és megnyilvánult lény belső lényegében egy és ugyanaz. Ez az önfeláldozás alapja. Mindegy hogy ki ér célba, én vagy te, mert egyek vagyunk. Aki ezt megérti, abban megszűnik minden versenyszellem, mert minden verseny lényege a Highlander-elv: Nem maradhat, csak egy! Csak egy győztes van, mindenki más: vesztes. A versenyszellem veszteseket termel. Az Én árnyéka az önzés, az egoizmus, amely abból a tévhitből fakad, hogy az Én mindössze az a szűk burok, a test, amely az Én lakhelye. Aki nem ismeri fel a lényegi összetartozását a többi lénnyel, az önző módon cselekszik, a mások kárára, és nem veszi észre hogy rablásával önmagát fosztja ki, hiszen az elpusztított élővilág, az ózonlyuk és a technocivili többi rettenete mind az önző, egoista rablógazdálkodás büntetése! Mi magunk tettük ezt, elmúlt és jelenlegi életünkben! Könnyű azt mondani: nem is volt előző élet! Könnyű magunkról lerázni a terhet és a felelősséget azzal, hogy hát én nem is szennyezem a környezetet, ó, legfeljebb csak egy kis cigizéssel, na meg én is autóval pöfékelek át a városon, stb. Hazugság és öncsalás! Sokkal többet tehetünk, sokkal többet! Végső soron minden rajtunk múlik!
Ha nem vigyázunk, az Ahamkára, az Énség Prímgyöngye önző, gonosz, zsarnoki hatalommá válik, és egyre rémületesebb tettekbe hajszol bele. Elszakít a szeretteinktől, ellenünk hangolja az egész világot, és az életünk nem lesz más, mint egy ádáz és gyűlölködő harc a pénzért, pozícióért, állásért, autóért, a jobb falatokért. A végén eladjuk az öröklétet egy tál lencséért. Mindezt pedig: A Semmiért!
Nincs munka, melyet hiába végeznénk. Nincs szenvedés, melynek ne lenne célja és értelme. Aki önzetlenül, ellenszolgáltatás nélkül végzi munkáját, azt az egész Univerzum segíti ebben, annak minden körülménye megteremtődik, a dolgok elrendeződnek körülötte és benne, a segítői megjönnek, és pénze is lesz, épp annyi amennyi kell, szeretni, becsülni és tisztelni fogják. Az ilyen ember abban különbözik a balektól, hogy következetesen és célirányosan végzi az Isten által rábízott munkát, nem ismer megalkuvást, és habozás nélkül feláldoz mindent, ha kell. Önmagát is. De ez nem azt jelenti, hogy ostoba módon odadob mindent, a családját, a barátait, és végül belerokkan. Ha így alakul az élete, akkor ez figyelmeztetés: valahol letért a jó útról, beengedte életébe a Gonoszt, a rontást. Talán csak hallgatott egy rossz tanácsra, vagy önző, elvakult módon csinált valamit. A TV-filmek tele vannak erőszakkal, gyilkossággal, széles skáláját kínálják a bűnözés minden formájának, csak arra nem adnak választ, hogy hogyan éljük helyesen az életet. Mégis azt mondom: Rajtunk múlik! Mi választunk! Senki nem kényszerít minket. Ki lehet szállni a játékból. Soha nem késő elkezdeni. Mert a jó is kínálja magát, csak észre kell venni. És ha ráhangolódunk, mi is jobbá válunk.

ANYAGCSERE, KICSERÉLŐDÉSI KÖLCSÖNHATÁS
Az anyagcsere eredetileg biológiai fogalom, jelentése táplálkozás és ürítés. Minden élőlény végez anyagcserét, ez alapvető létfeltétele. Az élőlények tehát dinamikus rendszerek, melyeken szüntelenül energia áramlik át. Emiatt az élőlény nem lehet statikus képződmény, sőt stacionáris sem. Szükségszerűen fejlődik, tart valahová. Az élőlények működésében szükségszerűen jelen van a káosz, az élet megértése e nélkül lehetetlen. Az élőlény minden atomja kicserélődik egyszer. Lehet hogy egy fánál vagy egy korallzátonynál ez nem olyan szembeötlő, de azért így van.
A Kvadromatika új felfedezése az, hogy MINDEN ANYAG VÉGEZ ANYAGCSERÉT, minden anyag szüntelenül cserélődik, ezzel ellentétes tulajdonságú anyag nincs! Ez más szóval azt jelenti: MINDEN ÉL! Nemcsak az eddig élőnek hitt élőlények, de a kristályok, kövek, bolygók, felhők, folyók is élnek! A Kvantumfizika ismeri a Kicserélődési Kölcsönhatást. Ez abból áll, hogy pl. két elektron minél közelebb van egymáshoz, annál gyakrabban kicseréli az állapotát, vagyis először az 1. számú elektron az A. állapotban, a 2. számú elektron a B. állapotban van, majd az 1. számú lesz B. és a 2. számú az A. állapotban, és ez a két szituáció periodikusan cserélődik. Emiatt nem tudunk megkülönböztetni két elektront, nem tudunk címkét ragasztani rá, mert pillanatok alatt valamennyi elektron ugyanezt a címkét viseli! És ez igaz minden más típusú elemi részecskére is! Ha alaposabban mélyére nézünk ennek a dolognak, akkor ez nem egyéb, mint a lehető legmetafizikusabb telepatikus kapcsolat anyag és anyag közt! Hiszen az Univerzum bármely két elektronja ilyen kicserélődési relációban áll egymással! Létezik tehát közvetlen információs csatorna bármely két elektron közt, és amit az elektron tud, azt tudják a belőlük felépülő élőlények is! Tehát a telepátia léte bizonyított tény, épp az a kvantumfizika bizonyítja be, amely olyannyira átformálta a XX. századot! Ha közvetlenül, technikailag tudjuk hasznosítani a Kicserélődési Kölcsönhatást, és az Einstein-Podolsky-Rosen paradoxon épp erre való, akkor a telepátia olyan mindennapos dolog lesz, mint ma a mobiltelefon. Mert ugyan már, mitől misztikusabb a telepátia, mint a mobiltelefon, vagy a TV?!
Minden test végez anyagcserét, és ez épp a kicserélődési kölcsönhatásban realizálódik. Ez a kicserélődés egy áramlást hoz létre, a TIP (Tér – Idő – Plazma) áramlását, ez táplálja a testet. Az áramlási mező egy felhőt képez a test körül, ez az aura. Az élőlények aurája sokkal élénkebb és aktívabb, mint az ún. élettelen tárgyaké. De egy kavicsnak is van aurája, sőt egy kristálynak lelke is van, amit elementálnak hívnak, és kapcsolatba is lehet lépni vele! A gyógyítók ezért szeretnek kristályokat használni. A híres drágaköveknek sorsformáló erejük is van. A hozzájuk kapcsolódó babonák nem egészen alaptalanok.

ARCHETÍPUSOK
Az Archetípus fogalmát C.G. Jung vezette be, hosszú évek álomlélektani tapasztalatai és mitológiatanulmányozása után. Páciensei sokféle rendű és rangú álomképeiben, -motívumaiban alapmintákat és -struktúrákat ismert fel, amelyeket Archetípusoknak nevezett el. Meg kell különböztetnünk a nem szemléletes archetípust és az archetipikus képet. Előbbi az emberi lélekben lakozó struktúra, utóbbi különböző archetipikus képekben fejeződik ki (mint pl. atya-, anya-, gyermekarchetípus, animus és anima, stb.) Az archetípusok láthatatlan és nem szemléletes hatótényezők az ember tudattalanjában: a psziché felépítési dominánsait képezik, amennyiben a lelki élményt rendezik s bizonyos alapminták szerint igazítják el a tudattalanban a képeket és motívumokat. Az Archetípusok nem öröklött képzetek, örökletes képek és szimbólumok, hanem ezek megjelenési és alakot öltési lehetőségei: készenléti rendszerek, melyek elrendezik a lelki átélés mikéntjét, azt véghez is viszik, s megadják a megjelenő képek felépítési vázát. Az Archetípusok nagyon közel állnak az ösztönökhöz, mint a cselekvés tipikus formáihoz és a reagálás ismétlődő módjaihoz. Míg az ösztönök a magatartás alapformáit képezik, az Archetípusok a nézet alapformáinak nevezhetők. Az archaikus ősképeket “mint az ösztön saját magáról alkotott látását avagy önleképzését” könyvelhetjük el. (Az önleképzést azért emeltem ki, mert ez a modern káoszelméletben és a Mandelbrot-halmaznál kulcsfontosságú alapfogalom! A Kvadromatikában mint Önegymástükrözés jelenik meg.) Az Archetípus további megértéséhez alapvető jelentőségű képi s egyben dinamikus aspektusa. Utóbbi főleg pszichodinamikus hatásokban, valamint archetipikus képek lenyűgöző erejében mutatkozik meg. A személyes élmények körében az elmondottak példának okáért úgy aktualizálódhatnak, hogy embereket archetipikus képek mintegy hatalmukba ejtenek, vagy mitológiai képzetek (mint, mondjuk az ördög) “megszállottjai” lesznek. Minthogy az ilyen archetipikus képzetek egyrészt neurotikus kórképeket vagy akár pszichotikus zavarokat is kiválthatnak, másrészt pedig gyógyhatásúak lehetnek (pl. Jézus jön és meggyógyít) lelki élethatalmakként ajánlatos őket tisztelnünk és komolyan vennünk. Ám nem csupán lélekgyógyászatilag nagy jelentőségűek az archetipikus képek, hanem az “egész”-ség, individuáció és önmegvalósítás tekintetében is, hiszen azok a lelki élmény rendezői s a pszichikus folyamatoknak központosodásra és célra irányulást kölcsönöznek. Maga az Archetípus pszichoid tényező, mely úgyszólván a pszichikai spektrum láthatatlan, ibolyántúli részéhez tartozik.
Honnan származnak az Archetípusok, vagy ősképek? Eredetüket nem lehet másképpen megmagyarázni, csak ha feltételezzük, hogy ezek az emberiség állandóan megismétlődő tapasztalatainak a lecsapódásai. Bizonyos archetípusok már az állatoknál is előfordulnak, tehát az élő szervezet sajátosságai közé tartoznak, vagyis az élet kifejeződései. Az Archetípusok nemcsak állandóan megismétlődő tipikus tapasztalatok bevésődései, hanem a tapasztalat szerint olyan erők vagy tendenciák is, amelyek ugyanilyen tapasztalatok megismétlésére irányulnak. Ha ugyanis egy archetípus az álomban, a fantáziában vagy az életben feltűnik, sajátos “befolyást” vagy olyan erőt hoz magával, amely numinózusan, azaz megbűvölően vagy cselekvésre ingerlően hat.

Archetípusos álmok: Az álomlátó személyes élettörténetének, helyzetének összefüggéseire valamely konkrét ponton célzó álmoktól eltérően az archetípusos álmok személyfölötti természetűek. Míg a kompenzatív álmok s az összes többiek, amelyek személyi tapasztalatokat tükröznek, az álomgazda személyével értelmezhetők, ez az archetipikus álom esetében nem lehetséges. Az archetípusos álmok, amelyeket más kultúrákban nagy álmoknak is neveznek, különösképpen mély benyomást keltenek, s nem ritkán költői formájúak és szépségűek. Életünk fontos átmeneti szakaszaiban jelentkeznek (mint pl. a serdülőkorban, életünk delén vagy a halállal szemközt). Többnyire idegenszerűnek élik meg az emberek az ilyen archetipikus álmokat, nem tudván azokat élettörténetük összefüggéseibe beilleszteni, sem pedig képzettársításaik segítségével maguk megfejteni. Az archetípusos álmok további ismertetőjegye a lebilincselő hatás és a bennük kifejeződő képek és szimbólumok: mesékből, mítoszokból, vallásokból s az emberiség más személyfölötti hagyományaiból. A Biblia tele van ilyen álmokkal és álomfejtésekkel. Az archetipikus álmok a kollektív tudattalanból erednek. Ez a személyes tudattalannál mélyebb réteget jelent.

Az Archetípusok a Kvadromatika szemszögéből:
Úgy tűnik, az Archetípusok elsődleges meghatározó szellemi alapformák, a Morfogenetikus Mező objektumai. Ez az a pont, ahol a szellemvilág be tud hatolni az anyagi világba. Az Archetípus nem más, mint egy Bozon-kondenzátum, amely kényszerítő erővel hat mindenre, amiben rokon rezgés van. Ha az alvó személy alvás közben metastabil kritikus állapotba kerül, az ilyen bozon-kondenzátumok nyaláboló erővel hatnak az álomra, és úgy működnek, mint a túlhűtött folyadékba dobott pici kristálymag: az egész folyadék e köré a mag köré kristályosodik, a mag uralkodó, meghatározó erővé válik. A kristályrács úgy épül fel, hogy az atomtörzsek szabályos rendbe tömörülnek, és az elektronok mint egy folyadék töltik ki az atomok közti teret. Ebben az elektronfolyadékban kvázirészecskék és gerjesztések terjedhetnek. Általánosabb értelemben kristályrácsot alkot minden olyan anyaghalmaz és csoportosulás, amely nagyjából egyforma egyedekből áll. Nos, az emberiség pont ilyen csoportosulás! Nem kell, hogy egyedei szabályos térbeli rendben helyezkedjenek el. A társadalmi rend épp elég ahhoz, hogy az emberiség esetében is kialakuljon afféle belső bozon-kondenzátum, amely hasonló az elektronfolyadékhoz. Ez éppen a kollektív tudattalan! Az élővilág bármely más faja is ilyen, sőt az élőhelyekbe, ökoszférába tömörülő élővilág egésze is ilyen bozon-kondenzátum! Ennek neve: A Lények Egyetemes Közössége. A buddhista részvét e közösség minden tagjára kiterjed. A Kollektív Karma Tükrében minden lény ugyanannak az egyetemes mintának a tükörképe: Isten tükörképe! Ezt jelenti az, hogy Isten az embereket a saját képére és hasonlatosságára teremtette. És nemcsak az embereket, de minden lényt! Ez a Lények Egyetemes Közössége egyfajta Bio-Internet: a puszta léténél fogva minden lény kapcsolatban áll vele, és ezen keresztül tudnak az egyes lények tőlük időben és térben távoli eseményekről értesülni. Ez a telepátia, a tisztánlátás, az extraszenzoriális érzékelés. Matematikailag igazolható, hogy a morfogenetikus Pszi-térben minden olyan dolog szoros kapcsolatban áll egymással, amelyeknek azonos a struktúrája, belső mozgásformája, vagyis rezgésspektruma. Aki tanult Fourier-analízist, az tudja, hogy az azonos rezgésszerkezetű hullámcsomagok a frekvencia-térben akkor is közel vannak egymáshoz, ha a térben fényévek választják el őket. A térbeli távolság csupán egy fázistényezőt jelent. Nos, az élőlények ilyen hasonló rezgésszerkezetű dolgok. Ez a legszembeötlőbb az azonos fajú egyedek közt, de egy bizonyos értelemben már az élő jelleg puszta ténye elég egy ilyen összekapcsolódáshoz. Ezért a valóságban nem létezik abszolút magány. Az ember egy sziklabarlangba befalazva sincs egyedül: sorsa az egyetemes emberiség sorsa, gondolatai, érzései, vágyai és szenvedései az emberiség közös tulajdona. Ha kigondol valami nagyszerűt és rögtön utána meghal, az a gondolat kilép a fejéből és elterjed a világban!
Minden ember sorsában van valami archetipikus, mitológiai, örök érvényű. Minden ember találkozik a szentséggel, minden ember betölt valami isteni tervet. Ki a szerelemben, ki a munkájában, ki a halála módjában éli meg az örökérvényűt. Aki látja a karma egészét, az látja, hogy a legegyszerűbb ember élete sem üres pondrólét, hanem egy nagyszerű eposz, és ő nemcsak egy szélben sodort porszem, de valódi hős: Naphérosz, aki bejárja a Nagy Kör szárnyalásokkal és bukásokkal, felemelkedésekkel és aláhanyatlásokkal teli útját. Hős, aki a csillagokból jött, és alámerült a mélységekbe, hogy elhozza az Aranygyapjút, vagy a Megváltó Elixírt. Szinte minden nagy tudós beszámol erről az élményről: úgy érzi, hogy nem volt egy szikra választása se, mintha égi erők vezették és irányították volna. Ki volt jelölve a pályája, mint a csillagoké. És ez mégse valami determinisztikus, fatalista sors, ahol se szabadság, se választás, hanem ellenkezőleg: ez a Választott Út, amely az egyéni szabadság legteljesebb kifejezője. Mert ha megkérdeznék tőled, hogy mit tennél, ha teljesen, igazán szabad lennél, nemde te is azt válaszolnád, hogy segíteni akarod a szenvedőket, a bukottakat, az esélyteleneket? A szabadság az, hogy segíthetek. A szabadság az, hogy szebbé tehetem ezt a sokat szenvedett Földet. A szabadság az, hogy nem vagyok arra átkozva, hogy tétlenül tűrjem a démonok tombolását, a Gonosz rémuralmát, hanem tehetek valamit, ha picit is, hogy részese lehetek egy nagyszerű és fenséges, szinte mitológiai szintű Harcnak, és beszállhatok Isten oldalán, aki azt ígérte: Ha meghalsz ebben a harcban, tied a mennyország, ha pedig győzöl, tied a Föld. Boldog az a Harcos, akinek ily harc jut osztályrészül, a mennynek önként kínálkozó, nyitott kapuja gyanánt!

Nekem is voltak gyönyörű álmaim. Sírás fojtogatott, de nem a bánattól, hanem az örömtől. Szinte azt kérdeztem: Mivel érdemeltem ezt ki? Ezeket az álmokat Atahori álmoknak nevezem. Atahorika Govanna az Eljövendő Örök Haza, a Tündöklő Fény Hona, egy olyan hely, amit csak a mesék és mítoszok nyelvén lehet leírni. Fenség és tisztaság, művészet és Isten közelsége. Ahol nem hit, hanem tapasztalat mindaz, amit a vallások vagy a mondák elmesélnek. Talán ilyesmi lehet Krishnaloka, Szambála, Agartha.

Van valami, amit így nevezek: A Kettős Találkozás Elve. Ez azt jelenti, hogy van egy örök, halhatatlan lélek, amely testről testre vándorol, és legbelső lényegében nem változik. És van egy Örök Gyermek, aki az időből visszafele jön. Ő is örökkévaló, ő se változik. De amikor a kettő találkozik, megszületik a földi lény, aki halandó és múlandó, mégis magában hordozza az istenit, méghozzá két értelemben is: Ő az Örök Isteni Lélek, és ő az Örök Isteni Gyermek. A szülő, aki imádja a gyermekét, valójában Istent imádja. Egy valódi Isten reinkarnációját ápolja és gondozza, készíti elő isteni feladatának betöltésére. Aztán a gyerek felnő, és már nem gyerek. Az Isteni Gyermek búcsút vesz tőle és továbblép. Most ő egy ifjú, szintén isteni lény, akiben megtestesül a Szerelem, amely szintén isteni princípium. Ő Rómeó, ő Júlia, benne testesül meg mindama csoda, amit a szerelmesek évezredeken át átéltek. Ez is archetipikus jelenség. Aztán az ifjúból felnőtt lesz, és ahogy halad előrefele az időben, úgy jönnek vele szembe a felnőttkor, a középkor, majd az öregkor örök megtestesülései. Találkoznak, egy kicsit elidőznek, majd továbbhaladnak, ki-ki a maga útján. Drágalány (az unokahúgom) gyerekkori szokása volt, hogy minden órától elbúcsúzott, és minden új órát üdvözölt. Valahogy így: Most búcsúzom tőled 4 óra, köszönöm hogy velem voltál, nagyon jó volt veled. Üdvözöllek, 5 óra, köszönöm hogy eljöttél, úgy örülök neked! Lehet ennél szebben kifejezni az idő lényegét és mély átélését? Ilyen csodát is csak gyerektől kaphat az ember. Vajon hány ember van, aki ilyen örömmel üdvözli élete óráit, napjait, eseményeit és megpróbáltatásait? Aki mélyen átéli, hogy a mindennapok bajai nem egy gonosz isten szivatásai, hanem egy nagyszerű folyamat állomásai? Mert minden a hozzáállásunktól függ. Az események csak tükrök. Minket mutatnak, ha jól, ha rosszul. Akkor szép az életünk, ha Isten derűje ragyog minden pillanatunkon, az Örökkévalóság fénye aranyozza be, és emeli ki a szürke hamuból.

AURAGYÓGYÁSZAT
Az Auragyógyászat egyik alapkönyve Barbara Ann Brennan: Gyógyító kezek. Így ebből fogok most idézni.
Az egyetemes energiamező sajátosságai: Az Egyetemes Energiamező (EM) áthatol minden téren, élő és élettelen testen, minden testet összeköt egymással sűrűsége a forrásától mért távolsággal fordítottan arányos. Követi a harmonikus indukció és a szimpatikus rezonancia törvényét is. (Ez az a jelenség, ami akkor tapasztalható, amikor megütünk egy hangvillát, és a mellette levő hangvilla azonos frekvencián kezd el rezegni és azonos hangot ad ki.)
A vizuális megfigyelések azt tárták fel, hogy az EM geometriai pontok sorozatának - izolált, pulzáló fénypontok, spirálok, vonalak, szikrák és felhők - magasan szervezett szövedéke. (vagyis fraktál, Mandelbrot-halmazszerű).
Az Emberi Energiamező (EEM): Az egyetemes energia megnyilvánulása, amely igen bensőséges kapcsolatban áll az emberi élettel. A fizikai testet körülvevő és átható fénylő testként írható le, mely jellegzetes sugárzást bocsát ki, és általában aurának nevezik. Az emberi aura vagy EEM az EM emberi testhez kapcsolódó része. Az aura 7 rétegből áll, melyeket testeknek is hívnak. E testek egymást követő rétegekben veszik körül egymást, úgy, hogy a soron következő mindig áthatja az összes előtte lévő rétegét. Minden következő test finomabb szubsztanciából és magasabb rezgésszámú hullámokból áll, mint az általa körülvett és áthatott megelőző réteg.
Az Emberi Aura látása: Az Emberi Energiamezőt a következő gyakorlatokkal érzékelhetjük: Alkossunk kört és fogjuk meg egymás kezét. Engedjük auránk energiáját a kör mentén áramolni. Próbáljuk meg érzékelni ezt a lüktető áramot. Merrefelé halad? Most állítsuk meg az áramlást. Érezzük a különbséget? Melyik állapotot szeretjük inkább?
Az EM alapvetően szinergisztikus, ami annyit jelent, hogy a különálló tényezők szimultán akciója nagyobb hatású, mint az egyedi hatásuk puszta összege. Ez a mező az entrópia ellentéte. Az entrópia a gyengülés, a lebomlás, a rendezetlenség növekedése, a forma és a rend felbomlása. Az EM szervezi az anyagot és formát épít. Háromnál több dimenzióban létezik. Az anyagi világban beálló bármely változást megelőzi e mező változása. Az EM mindig valamilyen tudatformához kapcsolódik. A legmagasabb fejlett tudathoz magasabb rezgések és energiaszintek tartoznak. Az EM-re nem érvényes az entrópia törvénye. Az EM folyton energiát termel. A Kvadromatika szerint az EM nem más, mint a TIP áramlása, nyelése, így tehát a gravitációval rokon jelenség. Az elnyelt TIP (Téridő-plazma) táplálja az anyagi testet. Ez az áramlás rezgést kelt, és a rezgések olyan szintekbe rendeződnek, mint az atomokban az elektronhéjak.
Az aura 7 rétege: Az aura 7 rétegből áll, sőt meditatív látással láthatók a 7. rétegen túli rétegek is. Az aura mezőmintázata dualisztikus felépítésű. A mező minden páratlan rétege magasan strukturáltnak tűnik, mint a fényminták állóhullámai, míg a páros rétegek állandó mozgásban lévő, színes fluidumok. (Tökéletes analógiában van ez az anyag szerkezetével, ahol a megfogható anyagot a feles spinű részecskék alkotják: protonok, neutronok és elektronok, míg az egész spinű részecskék az erőket alkotó fizikai mezők hordozói: fotonok, gluonok.) A fluidumok a csillogó, állandó fényhullámok által alkotott formákon keresztül folynak. Az áramlási irány olyan, amit a fény alakja vezet, mivel a fluidum a fény állandó sugarai mentén folyik. A fény állandó formái maguk is scintillálnak, mintha sok, parányi, gyorsan, különböző sebességgel felvillanó fényhurokból állnának. Ezek az állandó vonalak mentén mozgó parányi töltésekkel rendelkeznek. Így az 1., 3., 5., 7. rétegnek határozott struktúrája van, míg a 2., 4., 6. rétegeket folyadékszerű szubsztancia alkotja, melynek nincs határozott struktúrája. Vizuális formát annak köszönhetően öltenek, hogy a páratlan rétegek struktúráján áramolnak keresztül. Így valamit magukra vesznek e strukturált rétegek formáiból. Minden következő réteg tökéletesen áthatja az őt megelőzőeket, beleértve a fizikai testet is. Az érzelmi test túlterjed az éter-testen, és tartalmazza mind a fizikai, mind az étertestet. A strukturált rétegek tartalmazzák mindazokat a formákat, amelyekkel a fizikai test rendelkezik, beleértve a belső szerveket, vérereket, stb., valamint olyan kiegészítő formákat, amelyek a fizikai testben nincsenek meg. Létezik egy függőleges energiaáram, amely a gerincoszlop mezőjében lüktet fel-le. Ez túlterjed a fizikai testen, a fej fölé és a farkcsont alá. Barbara Ann ezt függőleges erőáramnak nevezi. Valószínű, hogy ez azonos a jógairodalom nádijaival: az Idá, Pingalá és Szuszumna vezetékekkel, melyekben ún. Holderő és Naperő áramlik. Vannak kavargó, kúpalakú örvények a mezőben, melyeket csakráknak hívnak. Tetejük a fő függőleges erőáram felé mutat, és nyitott végük kinyúlik a mező azon rétegei széléig, amelyben találhatóak.
Az aura hét csakrája: Az egyes rétegek eltérőnek látszanak, és mindegyiknek megvan a maga sajátos funkciója. Az aura minden rétegéhez kapcsolódik egy csakra. Ez azt jelenti, hogy az első réteg az első csakrához, a második réteg a második csakrához kapcsolódik, és így tovább. A mező első szintjeihez a fizikai működés, a fizikai érzékletek, fizikai fájdalom vagy öröm érzete kapcsolódik. Az első réteg a test automatikus, autonóm működésével áll kapcsolatban. A második réteg és a második csakra általában az emberi lények érzelmi aspektusaival függ össze. Ezen a “vivőeszközön” keresztül nyilvánulnak meg érzéseink, zajlik érzelmi életünk. A harmadik réteg a mentális élettel, a lineáris gondolkodással áll kapcsolatban. A negyedik réteg a szívcsakrához kapcsolódik, s ezen keresztül szeretünk, s szeretjük nemcsak társunkat, de az emberiséget általában. A negyedik csakra teremti meg a szeretet energiáját. Az ötödik réteg az isteni akarathoz szorosabban kapcsolódó magasabbrendű akarattal van összefüggésben. Az ötödik csakra a szó hatalmához kapcsolódik, a dolgok létezésbe szólításához, a cselekedeteinkért való felelősség-vállaláshoz és a cselekedeteinkre való odafigyeléshez. A hatodik szint és a hatodik csakra a mennyei szeretettel függ össze. Ez az a szeretet, amely túlterjed az emberi szeretet hatósugarán, és minden életet átölel. Ez a minden élet táplálásáról és védelméről szóló gondoskodást és minden élet támogatását nyilvánítja ki.
Az élet minden formáját Isten értékes megnyilvánulásaként kezeli. A hetedik réteg és a hetedik csakra a magasabb elméhez kapcsolódik, amely ismeri és integrálja spirituális és fizikai felépítésünket. Ezek alapján energiarendszerünkön belül érzékleteinket, érzelmeinket, gondolatainkat, emlékeinket és más, nem fizikai jellegű tapasztalatainkat, melyekről orvosainknak és terapeutáinknak szoktunk beszámolni - speciális helyeken tároljuk. Ha megértjük, hogyan viszonyulnak a különböző fizikai tünetek az élmény aurában elfoglalt helyéhez, a különböző betegségek természetét jobban megértjük. Az aura tanulmányozása tehát híd lehet a hagyományos orvoslás és a pszichológiai gondoskodás között.
A csakrák diagnosztikája: Erre sok módszer van, pl. inga lengésének figyelése a csakra sugárterében. Ezzel a módszerrel megállapítható a csakra helyes vagy helytelen forgásállapota, elakadt energiák és blokkok jelenléte, stb. Nagyon fontos információk olvashatók ki az aura színéből. Ehhez persze látni kell az aurát. Az auralátás részben képesség kérdése, részben viszont tanulható és fejleszthető. Az aurában világosan megfigyelhetők a harag és más emóciók. A kábítószerek és az alkohol az aura ragyogó színeit károsítják, és olyan éterikus nyálkát képeznek, mint a betegség.
Gondolatalakzatok: Megfigyelhetők pl. felbomlott gondolatalakzatok is az aurában. Léteznek valóságterek és hiedelemrendszerek, amelyek a valóságról alkotott képzetekhez és tévképzetekhez kapcsolódó gondolatalakzatok csoportjait tartalmazzák. Minden gondolatalakzat tartalmazza saját valóság-meghatározásait. Ezek a gondolatalakzatok erőteljes, megfigyelhető valóságok, amelyek különböző intenzitással sugároznak színeket. Intenzitásuk és formáik élessége az egyén által beléjük fektetett energiamennyiség vagy a nekik tulajdonított fontosság eredménye. A gondolatalakzatokat tulajdonosuk hozza létre, építi és tartja fenn visszatérő, szokásos gondolatai által. (Don Juan szerint is a belső monológ tartja fenn és stabilizálja a valóságunkat). Minél élesebbek és világosabbak a gondolatok, annál élesebb a forma. A gondolatokhoz kapcsolódó érzelmek természete és erőssége határozza meg a forma színét, intenzitását és erejét. Ezek a gondolatok lehetnek tudatosak, vagy öntudatlanok. Általában ezek a gondolatalakzatok annyira szerves részei a személyiségnek, hogy a szóban forgó személy már észre sem veszi őket. A gyerekkorban kezdenek kialakulni, a gyermeki logikára épülnek, majd integrálódnak a személyiségbe. Olyanok, mint a hatalmas bőröndök, melyeket a személy magában cipel anélkül, hogy hatásukat, mely pedig igen nagy, észrevenné. Ezek a gondolatalakzat-halmazok és hiedelemrendszerek sok “hatást” vonzanak magukhoz az ember külső valóságában.
Pl. ha folyamatosan azt ismételgetjük magunknak, hogy ostobák, csúnyák vagy kövérek vagyunk, hamarosan környezetünk is egyetért majd velünk. Az általunk küldött energiamennyiség mindaddig összeadódik a tartalékainkhoz, amíg gondolatalakzatunk megkapja a megfelelő energiamennyiséget (eléri a kritikus tömeget) ahhoz, hogy beinduljon. Ekkor olyan állapotba zuhanunk, amelyben meg vagyunk róla győződve hogy ostobák, rondák, hitványak és kövérek vagyunk, és mindaddig ebben az állapotban leszünk, amíg a gondolatalakzat energiája idővel szét nem oszlik. Olyan külső eseményt is magunkhoz vonzhatunk, amely egy energiarobbanással indítja be a gondolatalakzatot. Mindkét esetben ugyanaz a folyamat játszódik le. Ez a fajta kioldás nem feltétlenül negatív, mert ha az egyén éppen egy terápiás folyamatban vesz részt, képes kitörni a krónikus ciklusból, és a ciklusforma megtörése bőven elegendő ahhoz, hogy a következő alkalommal már jól tudja kezelni, amikor a gondolatalakzat beindul. Ha a terapeuta képes észlelni ezeket a valóságokat, és le is tudja írni őket, vagy segíteni tudja a páciensét ezek megfogalmazásában, akkor képes lesz segíteni kliensének abban, hogy szabadabbá tegye magát, miközben az egyik valóságból a következő felé mozdul el. A terapeuta leírja az egyes valóságos állapotokat, miközben a kliens megtapasztalja azokat, és segít a kliensnek az egész folyamatot áttekinteni. Ez az áttekintés segítséget nyújt a páciensnek abban, hogy az kialakítson magában egy belső, objektív megfigyelő személyiséget, amely képes lesz definiálni minden egyes teret, helyzetet, s hogy azokba belemenjen vagy kilépjen belőlük. Ennek eredményeképpen a kliens és a terapeuta képes lesz pontosabban definiálni a kliens krónikus ciklusát, és együtt megtalálni az ördögi körből kivezető utat. Arra is találhatnak módot, hogy megszakítsák, amikor a következő alkalommal újrakezdődik.

Az eddigiek értékelése a Kvadromatika szemszögéből:
A legelső, szembeötlő gondolat mindjárt az, hogy a saját belső valóságunkat nagyrészt mi magunk teremtjük, és ha a gondolataink elég intenzívek, akkor a külső valóság is ehhez igazodik, mintegy igazolja az elgondolásunkat. Don Juan ezt “beigazulásnak” nevezi. Ha tehát képesek vagyunk a gondolkodásunkat megváltoztatni, akkor a külső valóságot is meg tudjuk változtatni. A terapeuta abban segít, hogy rávezet minket ezekre a változtatásokra, de az igazi gyógyítást mi magunk végezzük el. A gondolatalakzatok olyasmik, amiket a dianetikusok engramoknak neveznek. Ezek valamilyen negatív események hatására belénk vésődött lenyomatok, amelyek magukban tartalmazzák a keletkezésük minden körülményét, a gondolatokat és emóciókat is beleértve, és ha a páciens életében felmerül valami hasonló helyzet, az engram bekapcsol, restimulálódik, és kifejti romboló hatását. Barbara Ann szerint ezek a lenyomatok az aurában láthatóak, és onnan kitörölhetők az aura megtisztítása által. A dianetikusok módszere erre az auditálás, amit “kibeszéltetés”-nek fordíthatnánk. A páciens addig ismételgeti az élményeit és benyomásait, amíg azok emocionális töltése ki nem ürül, és az engram törlődik. A Kvadromatika egyik törvénye így hangzik: A rendszer viselkedése egyenlő a sajátkvadronok sajátviselkedéseinek dialektikus összegével. A sajátkvadronok szerepét itt a gondolat-alakzatok, vagy az engramok játsszák. Mindnek van egy saját viselkedés-spektruma. Ha a sajátkvadron aktiválódik, akkor sugározni kezdi valamelyik rá jellemző viselkedést. Ha egyszerre több sajátkvadron is be van kapcsolva, akkor mindegyik sugároz, és a sajátkvadronok közös sugárterében ezeknek a viselkedéseknek az együttes hatása jön létre. Ez nem egy mechanikus összeg, mert az egyes viselkedéskomponensek hatnak egymásra, módosítják egymást, kölcsönösen tükrözik egymást. Az egyidejűleg felmerülő kvadronok asszociálódhatnak, összekapcsolódhatnak, és ettől kezdve az egyik felmerülése hozza a másikat is. Ugyanígy írja le Kaczvinszky is a szamszkárák (törekvés-csírák) kapcsolódását is. Amikor a páciens kialakít magában egy belső, objektív megfigyelő személyiséget, akkor egy olyan technikát alkalmaz, amit a Tudatos Álomnál szoktak használni. Ennek során kialakítunk egy szokást, miszerint naponta sokszor megkérdezzük magunktól, hogy nem álmodunk? És leellenőrizzük magunkat. Egy idő után ez a szokás az álmainkba is átszivárog, és akkor egyszer csak megcsípjük! Abban a pillanatban hogy tudatosodtunk, minden megváltozik. A gyötrő lidércálmoknak vége, mosolyogva fogadunk mindent, hiszen tudjuk hogy álom! A rémek szemébe nézhetünk, és ettől semmivé foszlanak, sőt, hasznos segítőinkké válnak. Lappangó problémákat oldhatunk meg. Különös helyszíneket kereshetünk meg, meghalt emberekkel vagy spirituális mesterekkel beszélhetünk, tudást szerezhetünk, bepillantást nyerünk az Akasa-krónikába. Végül is minden jógamódszer arra irányul, hogy a tudatosságot kiterjesszük az emberi élet azon tartományaira, amelyek a szokványos életben tudattalanok maradnak. Nem más ez, mint alámerülés a lélek mélytengereibe! És aki alámerül, az az Értelem fényét hozza, amely megváltja a tudattalan sírkamráiban sínylődő lényeket. A drogos utazások szintén erre valók. A baj csak az, hogy az amatőr búvárok zöme otthon felejti az oxigénpalackot, ráadásul eltéved, és örökre lent reked. Az auragyógyítás egyik érdekessége az, hogy az aurában benne vannak az előző életekben benne maradt sérülések is. Legtöbb mai bajunknak ezek a fő okozói. Ezeket a sérüléseket el lehet távolítani. Rá kell döbbennünk, hogy a legtöbb ember több száz éves problémákat is magával hurcol, életről életre, és amíg képtelen szembenézni a problémával, addig nem is szabadul tőle. A csodás gyógyulások magyarázata egyszerűen az, hogy az illető végre túllépett egy ilyen belső akadályon, és ezzel valóban megszabadult tőle. Lehet ez egy szent ember, egy szent hely vagy egy jó gyógyító hatása, de lehet az is, hogy az illető egyszerűen az érettségnek a megfelelő fokára jutott. Tehát továbbléphet egy magasabb iskolába. Vannak, akik úgy gondolják, hogy minden baj egy lecke, amit meg kell tanulni, és ezért nem is szabad gyógyítani, segíteni, mert az csalás, minden lecke személyre van szabva. Ezt így azért nem fogadom el, mert van kollektív karma is, ami egyszerre sok személyre szól. Ha én odamegyek egy gyógyítóhoz, ha egyáltalán megtalálom a gyógyítómat, ez annak a jele, hogy már megérettem a gyógyulásra, és a sors maga rendezi úgy a dolgokat, hogy a gyógyulásom sikerüljön is! A személyre szabott lecke nem azt jelenti, hogy egyedül kell megoldani, egy üres szobába zárkózva! Társadalomban élünk, emberek közt, és a leckéinkbe ők is bele vannak kalkulálva! Ha egy embert megmar a kígyó, az az ő sorsa. De ha én látom ezt és nem segítek, mondván hogy ez az ő sorsa, akkor mulasztást követek el, mert a sorsába én is bele vagyok kalkulálva azáltal, hogy láttam az esetet! A tudás puszta ténye megváltoztatja az eseményeket. De hiszen épp ez a kvantumfizika egyik legnagyobb felismerése! A tudás teremtőerővel bír! Nem puszta tükrözés! Itt a tükörkép kilép a tükörből, és maga válik valósággá! A dolgoknak ez a tükörkép-jellege inspirálta a hinduknak és buddhistáknak azt a világfelfogását, hogy minden világi dolog csak illúzió, nem-valóság, máya. Az igazi valóság másutt van. (Az igazság odaát van, höhhö!) Én a kvadromatikával azt akarom megmutatni, hogy az Igazság ideát van, megismerhető, és a világ nem illúzió (hacsak meg nem várjuk, hogy elpusztuljon, a technocivili pusztítása révén) hanem valóság, és ha helyesen élünk, akkor már életünkben, ideát is megtapasztalhatjuk az örökkévalóságot.

AZ AGYKONTROLL
Az agykontroll az eszköz ahhoz, hogy tényleg segítsünk önmagunkon és embertársainkon, sőt bármely teremtményen, még az időjárást is befolyásolni tudjuk. Meditálhatunk a Föld meggyógyításáért is. Részt vehetünk versenyekben is, ha azt a megfelelő szellemben végezzük, és érdemeinket felajánljuk a lények javára. Én ha megnyerném az 5-ös találatot, alapítványokat hoznék létre, ahol agykontrollosok gyógyítanák a rákos gyerekeket, és ingyen megtanítanák nekik a módszert. Az agykontroll megvalósítja a mezokit és a naishimét, sőt a naishitét is (hogy ezek mik, arról később írok), hiszen amit az alfa dimenzióban látunk, azt meg is tudjuk változtatni, hibákat tudunk korrigálni, betegségeket tudunk meggyógyítani. És ez nem avatatlan beavatkozás mások karmájába, mert ha az lenne, nem is működne. Az agykontrollal nem lehet ártani, ez nem feketemágia. Akit meggyógyítunk, az már karmikusan megérett arra, hogy letegye a betegsége terhét, éppen a csodás gyógyulása volt az a lecke, amit meg kellett tanulnia! És innen csak egy lépés az hogy a sikerét nem tartja meg magának, hanem továbbadja a többi szenvedőnek, hogy ők is megszabadulhassanak. Ha a gyógyulás a karma elleni dolog lenne, akkor nem lenne szabad orvosoknak és papoknak se lennie, mert ők is gyógyítanak. A betegség lecke, de a gyógyulás a lecke megoldása! Akit távolról gyógyítanak, az érzi, hogy “dolgoznak rajta az angyalkái”. Angyalok segítségével is lehet gyógyítani, de aki az agykontrollt gyakorolja, az maga is angyallá válik, hiszen akit gyógyít, az őt szellemlényként érzékeli! Az agykontroll legérdekesebb része az esettanulmány, itt egy beteg nevét, életkorát és tartózkodási helyét adják meg, és a gyógyítónak ennyi adatból kell kitalálnia, mi baja van neki. A laboratóriumában elképzeli a beteget, és elmond mindent amit lát, hall, érez vagy gondol. És az esetek többségében el is találja a bajt! Sőt megláthat olyan betegségeket is, amik csak ezután fognak jelentkezni, sőt képes ezeket távolról, még kialakulásuk előtt korrigálni, így az a lappangó betegség ki se alakul! Az esettanulmányt azzal fejezzük be, hogy elképzeljük a beteget gyógyultan, egészségesnek és boldognak. Aki azt hiszi, hogy ez csak a fantázia játszadozása, az csodálkozni fog azon, hogy mára már embermilliók életének lettek részei a mindennapos csodák, hihetetlen gyógyulások, sőt az életmód gyökeres megváltozása, gazdagodása. Aki megtapasztalja a csodát, az megérti, hogy az életünkért mi vagyunk a felelősek, hogy a negatív gondolkodással vonzottuk be az életünkbe a bajt, és már pusztán a gondolkodás megváltoztatása, a gondolat-nagytakarítás is csodákat tehet, megszabadít a megrögzött rossz szokásoktól, kártékony gondolatoktól, amikből kártékony szavak, tettek születnek, és végül az egész élet is megromlik. A betegség annak a jele, hogy nem a helyes módon élünk. Persze, ezt kaptuk örökségül a szüleinktől, és ne hibáztassuk őket, ők is ezt kapták. Eddig senki nem mutatta meg, hogyan kell helyesen élni. Az agykontroll változtatott ezen. Az agykontroll vallásoktól független, hívő és ateista egyaránt megtanulhatja. Ám aki megismerte ezt a nagyszerű eszközt, az óhatatlanul megtapasztalja a spiritualitást, és már nem hit kérdése lesz a számára, hogy vannak-e szellemi dimenziók. Vannak. És kihatnak az életünkre. Vannak az úgynevezett attraktormezők, amelyek afféle archetípusos bozonkondenzátumok, mindenütt jelen vannak, és minden emberre kihatnak. Ahogyan a rádióhullámok is betöltik a teret, és ma már senkinek se misztikus a mobiltelefon, amellyel akár egy lakatlan szigetről is hívhatja a világ bármely pontját, úgy vannak jelen ezek az attraktormezők is, és mindenki kiválasztja, melyikre akar ráhangolódni. Vannak gyenge és vannak erős attraktormezők, ezek az ERŐ kontra erő című könyvből ismerhetők meg, írta Dr. David R. Hawkins. Az attraktormezők az 1-től 1000-ig terjedő logaritmikus skálán kalibrálhatók. 20 a szégyen szintje, 30 a bűntudat, 50 a fásultság, 75 a bánat, 100 a félelem, 125 a vágyakozás, 150 a harag, 175 a büszkeség, 200 a bátorság szintje. Ez a vízválasztó, 200 alatt van az erő (force) szintje, ami elgyengít, 200 fölött van az ERŐ (power) szintje, ami megerősít. A kalibrációt kineziológiai módszerrel lehet elvégezni, amit elvileg bárki képes megtenni, két ember kell hozzá mindössze. 250 a pártatlanság szintje, 310 a hajlandóság, 350 az elfogadás, 400 az ésszerűség, 500 a szeretet, 540 az öröm, 600 a béke, 700 és 1000 közt a megvilágosodás. Jézus, Buddha és Krishna az 1000-es szinten kalibrálnak, ez az ember által elérhető legmagasabb szint. Einstein, Freud, Newton és Descartes a 499-es szinten vannak. Gandhi, Teréz anya és Srí Rámana Mahárisi a 700-as szintet érik el. Így már világos, hogyan tudta a 700-as szintű Gandhi legyőzni a Brit Világbirodalmat, amely mindössze a 130-as szinten kalibrált! 600-as szinten vannak a szentek, akiknek a legfőbb jellemzője a könyörület. Egyetlen 1000-es szintű ember képes ellensúlyozni az egész emberiség összes negativitását! Íme ezért mondhatjuk, hogy Jézus megváltotta a világot. 12 700-as szintű ember ér fel egy 1000-es szintű avatárával. Ma a világon 12 700-as szintű ember él. Érdekelne, hogy kik ezek. Biztos mind a 12 ismert személy, erre a szintre nem az a jellemző, hogy elbújik a világ elől. Egyetlen ember is képes attraktormezőt generálni. És ehhez nem kell Jézus szintjén lennie! Az agykontroll alkalmas arra, hogy az ember gyógyító mezőt hozzon létre, és azt elküldje valakinek, ismerősnek és ismeretlennek is. A Pillangó-effektus megmutatta, hogy a kritikus pontokra már a legpicibb esemény is hatást gyakorol, a betegség pedig éppen ilyen kritikus pont. A beteg ember erős sugárteret hoz létre, amivel segítséget kér a világtól. Ezért könnyebb a beteg embereket felismerni az agykontroll alfa-dimenziójában. És ezért könnyű a távgyógyítás is. Csak rá kell állni a beteg hullámhosszára, a többi már szinte magától megy. Aki ezt megtapasztalja, az többé nem kételkedik. A lehetséges és a lehetetlen határa sokkal távolabb húzódik, mint azt eddig gondoltuk! Nagyon sok orvost éppen a betege csodás gyógyulása inspirált arra, hogy maga is elvégezze az agykontroll tanfolyamot, pedig addig nem is hitt “ebben a marhaságban”. De a tények önmagukért beszélnek. Érdemes elolvasni a Hétköznapi csodák agykontrollal, illetve az Újabb hétköznapi csodák agykontrollal című könyveket, hogy lássuk a lehetőségeknek azt a széles skáláját, amit itt és most köztünk élő magyar emberek értek el! És akkor kialakul bennünk az a bizonyosság, hogy ha ez nekik sikerült, akkor talán nekem is sikerülni fog! Mindenesetre érdemes kipróbálni. Ha rajtam múlna, minden orvos és pedagógus ingyen végezhetné el a tanfolyamot. A gyógyítás és a tanítás a társadalom két legfőbb pillére! Papok, szerzetesek, lelkészek már most is ingyen végezhetik el. Sok hitetlent éppen az agykontroll tett hívővé, mert megtapasztalta hogy létezik egy Magasabb Intelligencia, amellyel kapcsolatba lehet lépni, és amely segít mindenkin, aki hozzá fordul. A hívő embereknek pedig elmélyítette a hitét az agykontroll, mert megértette azt a módszert, amellyel kérni kell az Univerzumot, hogy segítsen nekünk. Épp ezért érthetetlen, hogy vannak vallási irányzatok, amelyek az agykontrollt az ördög művének tekintik, mert ki ez a Magasabb Intelligencia? Hát a Sátán! - vágják rá azonnal. Éppen olyan ez, mint amikor Jézusra azt mondták, hogy Belzebubbal űzi ki az ördögöt! José Silva, az agykontroll megalkotója kijelentette, hogy az agykontrollal nem lehet ártani senkinek. Aki ezt megpróbálja, nem lesz képes ezen a szinten működni, maximum magának árthat.
Az agykontroll technikája olyan egyszerű, hogy gyerekek is megtanulják, vannak gyerekagykontroll-tanfolyamok. Annyi az egész, hogy egy egyszerű meditációs módszerrel az agyunk 21 hertzes frekvenciáját 10 hertzre csökkentjük, ezzel a logikus bal agyféltekét szinkronba hozzuk az intuitív jobb agyféltekével. A jobb agyfélteke képes egy idő és tér nélküli dimenzióban működni, és képes a minden lény által létrehozott attraktormezőre rákapcsolódni. Épp olyan ez, mint amikor a számítógépemmel felcsatlakozok az internetre! Semmivel se misztikusabb és megfoghatatlanabb ez! Ma egy laptoppal az ölemben egy repülőgépről is fel tudok csatlakozni a japán tőzsdére! Ugyanilyen láthatatlan mezők vannak a lények közt is. Nagyon egyszerű kísérlet meggyőz erről: csíráztassunk babokat! Tegyük őket egyforma tálba, egyforma mennyiségű vízzel! Az egyik babot jelöljük meg egy kis piros szívvel, és erre a babra gondoljunk sok szeretettel! Már néhány nap múlva azt látjuk, hogy a szeretett bab sokkal gyorsabban nő, mint az, amelyik nem kap szeretetet! Ez az egyszerű kísérlet meggyőz a szeretet mindent legyőző erejéről! Ugyanígy bizonyított tény az is, hogy azok a betegek, akikért imádkoznak, sokkal gyorsabban gyógyulnak, mint akikért nem imádkoznak! Az ima és a szeretet rokon dolgok. Az agykontroll lehetővé teszi hogy ezt az erőt fókuszáljuk egy személyre, vagy több személyre, esetleg önmagunkra. Rákból lehet meggyógyulni, sőt még a levágott ujj is kinő újra! Persze van, akin nem lehet segíteni, ha a karma törvénye nem engedi. Így van, aki a gyógyítás ellenére meghal, mert eljött az ideje. Ilyenkor a gyógyító megérzi, hogy most nem szabad erőszakkal beavatkoznia. De a halál folyamata megkönnyíthető, és könnyebbé lehet tenni az elválást, a gyászt is. A halál kapu egy új életbe. Nem mindig az a jó, hogy erőszakkal itt tartunk valakit, bármi áron. Tudni kell elengedi is. Az agykontroll nem tett mindenhatóvá minket, de jelentősen kitágította a lehetőségeinket. Segítségével a gazdagságot is bevonzhatjuk az életünkbe. Nagyon sok szegény ember rádöbben arra, hogy szegénységéért ő a felelős. Negatív gondolkodásával a szegénységet valósította meg. Például valakinek gyerekkorában azt mondta egy nagybácsi, hogy pénze csak a gazembereknek van. Ez az ember természetesen szegény lett, hiszen nem akart gazember lenni! Amikor fény derült a szegénysége valódi okára, képes volt egy pozitívabb hozzáállást kialakítani, és máris beköszöntött életébe a gazdagság! A pénzt sokan bűnös dolognak tartják. Emiatt aztán nincs is sok pénzük, és ha kapnak is, hamar elszórják. Vannak emberek akik megnyerik a lottó 5-ös találatot, egy pár évig jómódban élnek, aztán pár év múltán ugyanott vannak, ahonnan jöttek. Az ő bajuk is az, hogy az alapvető hozzáállásuk nem változott meg! Ebül jött, kutyául megy, mondják, és úgy is lőn! Ennyire vigyázni kell, mit mondunk! A pénz energia, az Univerzum végtelen bőségének a kifejezője. Nem tudunk annyit kivenni belőle, hogy elfogyjon! Mindenkinek jut belőle. Nem egymást kell kirabolnunk ahhoz, hogy legyen elegendő pénzünk. Attól függ, mire használjuk, építő, kreatív módon gazdagítjuk vele a világot, vagy csak elszórjuk. Az agykontroll egyik szép mondása:
Befogadom életembe a legnagyobb bőségnek és csodálatos történéseknek azt a lehetőségét, amit a Teremtő nekem adományozott. Befogadom magamért, és az egész emberiségért.
Na ez az, ha nem önző módon csak magunknak sajátítjuk ki, hanem az egész emberiséget gazdagítjuk, akkor semennyi pénz se sok nekünk! Mert akkor megérdemeljük. Érdemeket pedig azzal a legkönnyebb szerezni, ha segítünk embertársainkon. Az esettanulmány és a távgyógyítás erre való. A tanfolyam harmadik napján megtanuljuk az érzékelőképességünket kivetíteni tárgyakba, növényekbe és állatokba. Ennek segítségével jobban megismerhetjük pl. a fémeket, és aki tett egy kirándulást az aranyba, az könnyebben megtalál aranytárgyakat, pl. megy az utcán és egyszer csak megáll, lehajol, és ott egy aranygyűrű, nyaklánc vagy fülbevaló! Van, akinek már egész gyűjteménye van ilyen talált tárgyakból. A növények megismerése segíthet felismerni a gyógynövényeket, vagy azt, hogy nekünk mi a jó táplálék. Allergiákat is meg lehet szüntetni, ha pl. elképzeljük magunkat, hogy szaunában parlagfűvel csapkodjuk magunkat, és az nem árt. Rájöhetünk az allergiánk lelki okára is, pl. kellemetlen gyerekkori élményre. Valaki pl. allergiás volt a rózsára, és visszaemlékezett arra hogy háromévesen lerántott egy rózsával teli vázát és nagyon kikapott érte az anyjától. Ettől kezdve számára a rózsa a veszélyt jelentette, az anyja szeretete elvesztését. A kedvenc háziállataink megérzik hogy rájuk gondolunk, vagy mentálisan vizsgáljuk őket. Van, akit a tanfolyam után úgy fogadott a kedvence hogy jelezte, vette az adást. Kimutatták érzékeny hazugságmérő készülékkel, hogy a növények megérzik a gondolatainkat, szándékainkat. Valaki rákapcsolta a szobanövényre a hazugságmérőt, utána gondolt egyet és kipróbálta, mi van, ha a növény egyik levelét megégeti. Ahogy erre gondolt, a hazugságmérő azonnal pánikreakciót jelzett! Egy szkeptikus nem hitte ezt el, de kipróbálta, ma úgy nyitja ki a garázsajtaját, hogy gondolatban megsimogatja a szobanövényét, és a növényre kapcsolt detektor kinyitja a garázsajtót! Ez egy garantáltan biztos módszer, csak a növény gazdája tudja így kinyitni az ajtót. És itt elérkeztünk a mezoki, naishime és naishite témaköréhez. A régi scifik olvasása alakította ki bennem azt a nézetet, hogy kell egy módszer, amivel a bioáramokat annyira fel lehet erősíteni, hogy azok közvetlenül érezhetőkké váljanak. A mezoki (mezo=köztes, ki=lélek) olyan eszköz lenne, amellyel közvetlen tudati kapcsolat hozható létre két ember közt, vagy ember és állat, ember és növény közt. Ezzel lehetővé válik az, hogy közvetlenül átéljük, mit érez a másik. Lehetségessé válik az is, hogy pl. egy légy szemével lássuk a világot. Belebújhatunk a másik lény bőrébe. Ez lenne a legmagasabb szintű megismerés, amit semmilyen részekre szabdalás nem adhat meg. A naishime (naishi=Isten gyermeke, me=szem) olyan eszköz, amellyel a dolgok belsejébe lehet bepillantani, valahogy úgy, mint a CT tomográfiával, mintha a tárgy átlátszó lenne, minden pontját egyszerre látjuk. Az auralátók valóban így látják az emberi testet! Lehet látni az energiaáramokat, az aura 7 rétegét, sőt a tárgy vagy élőlény múltját, jövőjét is, mint egy hologramot. Vannak, akik ha megfognak egy tárgyat, már tudják, kié volt, mi történt az illetővel, illetve az egyes történelmi korokon át kiknek a tulajdonában volt. Egy múmia láttán azt is meg lehet tudni, ki volt az az ember, hogyan élt, milyen környezetben, milyen nyelven beszélt, kikkel került kapcsolatba. A naishite (naishi=Isten gyermeke, te=kéz) pedig azt is lehetővé teszi, hogy belenyúljunk a dolgokba és megváltoztassuk. Így egy parányi integrált áramkörbe bele tudunk nyúlni és ki tudjuk javítani a hibáját. Génműtéteket hajthatunk végre, és ezzel új, eddig ismeretlen fajokat hozhatunk létre. Persze ez veszélyes dolog. De a megismerés útja mindig is az volt. Az elektromosság is veszélyes, ma mégis a mindennapjaink részévé vált. Úgy tűnik, az agykontroll segítségével a mezoki, naishime és naishite kézzelfogható valóság lett! Hiszen amikor esettanulmányokat végzünk, távolról látjuk a betegségeket, sőt ki is tudjuk azokat javítani! Van, aki a tőle távol levő, addig nem is látott ember érzelmi világát is megérzi, sőt a múltját is látja, milyen környezetben nőtt fel, hányan voltak testvérek, még azt is tudja, mi volt a jele az óvodában! A múltat át is lehet írni, pl. ha valakit gyerekkorában megvertek, és emiatt lett valami baja, pl. rosszul lát, azt vissza lehet vinni a múltba, és elképzeltetjük vele hogy nem is verték meg, szerették, és ezzel a betegsége is megszűnik, pl. visszanyeri a tiszta látását! Az agykontrollal múltbeli eseményeket is meg lehet látni. Pl. egy betörést kik követtek el, hányan voltak, mi volt az autójuk rendszáma. Hova rejtették el az ellopott javakat. Nagyon érdekes lehet az így végzett nyomozás. Na ez már olyan, mint a kronovizor! Az egy olyan készülék, amivel a múlt bármely helyszínét meg lehet figyelni. Állítólag a Vatikán pincéjében már egy jó ideje működik ilyen holmi! Nem csoda, ha titkolják, mert félelmetes titkokra lehet így rájönni, pl. arra, hogyan is zajlott Jézus megfeszítése és mennybemenetele! Lehet, hogy nem egészen úgy zajlott a dolog, ahogy azt tanítják. Ha ez az időgép létezik, akkor gyakorlatilag semmi se marad rejtve, minden titokra fény derülhet! Az ERŐ kontra erő című könyvben leírt kineziológiai módszerrel is meg lehet tudni mindent, amit igen-nem formában csak meg tudunk kérdezni! Ez a mindenen áthatoló egyetemes attraktormezők révén lehetséges, és elvileg majdnem bárki képes rá, aki bizonyos elemi kritériumoknak eleget tesz. Ha ez igaz, akkor nem létezik többet politikai hazugság, mert minden kijelentést le lehet tesztelni, és ellenőrizni lehet! Ha ezzel a módszerrel figyeljük a médiát, akkor egyik ámulatból a másikba esünk, és rájövünk, mennyire negatív befolyásolás alatt élünk! Némely vallás ezért tiltja a TV nézést és az újságolvasást. De nekünk nem az a dolgunk, hogy homokba dugjuk a fejünket, hanem hogy ebben a világban éljünk és tegyük a legnagyobb jót, amire csak képességeinkből telik. Képesek vagyunk a hibákat távolról felismerni és korrigálni. Képesek vagyunk szubjektív kommunikációval más emberekre hatni, és őket jobb belátásra bírni. Na, ez nem afféle távmanipuláció, mert senkit nem tudunk rávenni olyasmire, amit magától nem tenne meg. De sok feleség van, aki éjszaka az alvó férjének szubjektíven üzent, hogy ne igyon több alkoholt, hanem helyette a szörpöket kedvelje, és már másnap azt tapasztalta hogy a férje tényleg leszokott, nem is ivott többé alkoholt! A szubjektív kommunikáció titka az, hogy úgy fogalmazzuk meg a kérdésünket, hogy megmondjuk, neki miért jó, ha megteszi, amit kérünk. Vagy felajánlunk valami jutalmat. Valakinek az erkélyét ellepték a hangyák, gondolatban üzent a hangyák vezérének hogy vezesse a népét más helyre, ott sokkal jobb lesz nekik, és tényleg elvonultak a hangyák! Más az egerektől szabadult meg ilyen módon. No lám, nem kell a kártevőket irtani, vannak humánusabb megoldások is! Az időjárásra is lehet hatni, felhőket lehet eloszlatni. Vagy esőt lehet csinálni. Persze hozzá kell tenni, hogy az történjen, ami mindenki számára a legjobb.
Az esőfelhőket elirányíthatjuk szárazabb vidékek fölé. A tornádót is el lehet terelni a lakott partoktól. És még vég nélkül sorolhatnám az agykontroll csodáit. Akit érdekel a dolog, az Elixír nevű újságból megtudhatja a tanfolyamok helyét és idejét. Szeretettel egyre jobban!

AZ URANITA VALLÁS
Az uranita vallás nem más, mint a tudományból kiformált univerzális vallás.
Hogy pontosítsak, a tudomány és az ezotéria szintéziséből született meg.
Az Ufómagazin 2010 májusi számában Szekeres Tibor ilyesmiről ír, de ő a tudományvallás árnyoldalait mutatja be. Az uranita vallás nem ilyen. Nekünk a tudomány szentség, és az, amit Einstein, Newton, Kopernikusz, Pasteur, Koch, Madame Curie, Heisenberg, Dirac, Pauli, Schrödinger és a többiek végeztek, az a világot igenis jobbá formálta. Tudomány nélkül nem élhetne ma 7 milliárd ember a Földön, de még egymilliárd sem. Hogy hogyan élnek az emberek? Sokak szerint rosszul. Pusztítják a környezetet, éheznek, szenvednek. Én úgy érzem, jól élnek az emberek. Minden jó, és úgy van, ahogy lennie kell. Isten akarata ez. A Föld egy iskola, ahol minden lény a maga módján egy fontos leckét tanul meg, és ez a szeretet. Szeretetet adni és kapni, megbocsátani, elengedni, feloldódni a teljességben és befogadni, majd kiárasztani a szeretetet. Mi a szeretet? Isten fénye. Teó Lúma Ai. Az odaadás, a részvét, a könyörület, az irgalom, a kegyelem, a béke és a teljesség. Az, hogy odafordulok a másikhoz, meghallgatom, befogadom, és visszatükrözöm, azt adom vissza neki, ami benne az isteni, az örökkévaló. Megmutatom neki, hogy ő csodálatos lény, Isten gyermeke, ahogy én. Ahogy mindenki. Az uranita vallás nyelve a matematika. A matematika Isten nyelve. Csak az vele a baj, hogy agyonkódolják, és aki nem ismeri a kulcsot, annak számára érthetetlen és hozzáférhetetlen. Létezik egy szemléletes, mindenki számára érthető matematika, a szívünk anyanyelve. Ez a zene, a költészet, az építészet, a tánc, a ritmus, a harmónia. A fraktálok a Mandelbrot-halmaz nagyon szépen kifejezik ezt. A matematikai művészet nagyon szép példái a mandalák. Az indiaiak szent matematikát műveltek. De szent matematika a számmisztika is, és az asztrológia, amely csak a mi korunkban züllött le vásári jóslássá. A Tarot kártya vagy a rúnafejtés mögött nagyon ősi titkok rejlenek.
Az uranita vallás legnagyobb szentsége maga az Univerzum. Őt személyesíti meg Uránia.
Ahogy Gaia a Földanya, úgy Uránia a Mindenség-Anya.
Az uranita vallásban két szentháromság van, az Atya – Fiú – Szentlélek, és az Anya – Leány – Szent Szellem. Az első egy lefelé mutató háromszög, a második egy felfelé mutató háromszög. A kettő együtt a zsidó vallás szent Dávid-csillagát alkotja.
Az odaadás az Isteni szeretet égi nektárja. Minden a Végtelenből ered: Olla Nari El Tienda. A szeretetet a legtökéletesebben a matematika fejezi ki. A szeretet a Végtelen, a mindent magábaölelő, befogadó, visszatükröző és megőrző. Isten szívében minden lény megőrződik, nem múlik el semmi, örök lenyomatot hagy és az Örökkévalóság fényében ragyog. A testet összetörhetik, a lelket is megölhetik, de a szellem halhatatlan, mindig újrateremthető. Az ember eredeti természete a halhatatlanság. Az, hogy megszületünk, élünk és meghalunk, csak egy mozzanata a teljes létnek. Halálunk után átkerülünk az Örökkévalóságba, ott elidőzünk egy kicsit Istennél, majd új erővel feltöltve, új feladattal ellátva újraszületünk egy másik testbe, és folytatjuk az élet dalát, mely nem hal el soha. Az élet: szimfónia. Minden lénynek helye van benne, és vele teljes a teljesség. Ahogy egy végtelen tagú összegből nem vehetek el egyetlen elemet se anélkül, hogy ne sérülne a teljesség, úgy van helyén minden lény is a Világegyetem szövetében, körülötte, benne és általa válik a Nagy Mű kerek egésszé. A szeretet, mely összetart minket, annak felismerése, hogy egyek vagyunk, soha nem is különböztünk egymástól. Felismerése és átélése, megvalósítása és beteljesedése. Jézus, aki az életét adta értünk, tudta hogy az életet nem lehet kioltani, megszüntetni, mert minél ádázabbul pusztítják, annál nagyobb erővel tör felszínre, mint a rejtett búvópatak. Amit a fületekbe súgnak, a háztetőkről hirdetik majd. Akkor 12 tanítványa volt. Ma az egész világ a tanítványa.
Aki tudja az élet törvényét, az bármit képes feláldozni, mert tudja, hogy nem vész el semmi, nem is veszhet el, mert az Idő méhében, a Mindenség szívében minden megőrződik, kiárad és elterjed. A morfogenetikus mezők révén, amit egyszer valahol megtesznek, azt az egész világ javára teszik, egyszer s mindenkorra. Annak visszhangja lesz, mely nem hal el soha. Ez tudományosan bizonyított tény. Ha valahol egy laborban egy patkány megtanul egy labirintust, akkor attól kezdve a világ összes patkánya könnyebben és gyorsabban tanulja meg ugyanezt a labirintust. Ez az oka annak, hogy a sok antibiotikummal mégsem sikerült megszüntetni a betegségeket, mert ha egy vírus immúnis lesz, akkor a világ összes vírusa immunizálódik az antibiotikummal szemben, és kezdhetjük elölről az új gyógyszerek kifejlesztését. Gyógyszerekkel nem győzhetők le a betegségek. Már csak azért sem, mert a betegség nem csapás, hanem áldás. Esély a fejlődésre. Általa tökéletesedünk. Minden szenvedésből megváltás és feltámadás fakad. A magból fa lesz, a fa gyümölcsöt terem, és a gyümölcsben ezerszámra vannak az új magok, az eljövendő erdők új fái.
A Mag megszemélyesítője az uranita vallásban a Leány, Tannajnariolla, A Mindenség Teremtő Magja, Tanni. Hozzá szól a legszebb uranita ima, az Óm Aila Tanni-Temáji: Áldott Légy Mindenség Szíve, Téged Szeretlek.
Uránia keresztény megfelelője Szűz Mária, Az Ég Királynője. Neki szolgál a Nap, a Hold, a csillagok. Ő a Magyarok Nagyasszonya, a mi védelmezőnk. Magyar = Mag – Ár = A Mag Kiáradása, Elira Tanna Kószmoé. Tanni is védelmező, protekta, a mi személyes védelmezőnk. Mária mint Szent Szűz, rendelkezik a Leány sajátságaival is, tehát részben Ő is Tanni.
A Kvadromatika a Tudomány, Művészet, Vallás és Mágia szintézise. Feladata az, hogy a látszólag ellentétes tudományt és ezotériát kibékítse, közös nevezőre hozza. A közös nevező a szeretet, a matematika. A matematika örökkévaló. Kétszer kettő akkor is négy volt, amikor az első dinoszauruszok kitotyogtak a szárazföldre, és akkor is négy lesz, amikor az utolsó galaxis, az utolsó csillag is elenyészik a mindent felemésztő Nagy Reccsben. A világok jönnek és mennek, de a matematika örök és fenséges.
Jézus tudta, hogy a kereszt nem a vég, hanem a kezdet. Kapu az Örökkévalóságba.
Ahogy mi is cipeljük a keresztünket a Golgotára, ahol a test megfeszíttetik, hogy a lélek feltámadhasson és újjászülethessen. A legutolsó bűnös is megtér Istenhez, mert nem vész el semmi és senki. Végül minden teremtett lény eljut a megváltásig. Csak ehhez át kell kelni a Poklon is. Valamelyik életében mindenki megtette ezt, vagy most fogja megtenni. De a végállomás mindig a Mennyország, Isten országa. Kegyelemmel teli, csodálatos életet kívánok mindenkinek, ragyogjon fel a szeretet isteni fénye, és melegítse fel a szíveket, mint a magfúzió tüze a csillagokat. Mert csillagok vagyunk mindannyian, Isten örömkönnyei, melyek a szeretet tengerébe hullva, beolvadnak annak sós vizébe, ahogy a gyermek tér meg anyja ölébe.

AZ UNIVERZUM SZERKEZETE
Sokáig úgy gondolták, hogy az Univerzum a Semmi és az anyag egyfajta keveréke. Van egy nagy űr, amit itt-ott anyag tölt ki, de a Galaxisok közti térben ez az anyag olyan ritka, hogy jó ha egy-két atom lézeng egy köbméter semmiben. Nos, az Univerzum nem ilyen. Valami egész más. Ahhoz, hogy megtapasztaljuk az Univerzum igazi szerkezetét, valami új, ezoterikus gondolkodásra van szükség. Nekem ezt a matematika sajátos művelése jelentette, ami ’76-78-ban egy egész más Univerzumképet rajzolt elém. Eszerint az Univerzum nem más, mint bizonyos tükörsejtek bonyolult összessége, amiket én kvadronoknak neveztem el. A tükörsejtek egymást és önmagukat is tükrözik, minden sejt tükrözi az összes többit, így ha kinagyítunk egy ilyen sejtet, benne megláthatjuk az egész Világegyetemet. Nem más ez, mint a tudat megjelenése az anyagban. Eszerint a tudat nemcsak az ember sajátja, hanem minden teremtett lényé, mi több, az ún. élettelen dolgok is rendelkeznek vele. Hangsúlyozom, minden egyes atom, minden cseppje az anyagnak tudatos és lélekkel telített! Amikor az indiaiak azt mondták, hogy Shíva tánca teremtette a Mindenséget, akkor ezt úgy értették, hogy ez a tánc jelen van mindenben, és ha megnézek mikroszkóp alatt egy sejttenyészetet, azt látom, hogy minden sejt táncol, él, és tánca értelmes mintát ad, nem összevissza mozog, hanem határozott célja és akarata van. A tánc minden részlete tükrözi a nagy egészet is. A mágia legnagyobb felismerése ez: Amilyen a kisvilág, szakasztott ugyanolyan a nagyvilág. Ezért, ha egy pici sejt mozgását nézem, és azt dekódolom, mozgásából ki tudok bontani minden történést, ami a Világegyetemben bárhol és bármikor történik! Ezért lehetséges a távolbalátás és a jövőbelátás is. A jóslás ezen alapul. A tükörsejtek nemcsak úgy vannak egymás mellett, hanem hierarchiába szerveződnek. Régen a dialmat órákon azt tanultuk, hogy ún. mozgásszintek vannak. Van a szubatomi szint, vannak az atomok, a molekulák, a makromolekulák, a sejtek, az élőlények, az ökoszisztémák, a bolygók, a csillagok, galaxisok, és végül az egész Univerzum. Persze még nagyon sok köztes szint van. A szintekre az jellemző, hogy megvan a maguk sajátos törvényrendszere. A szubatomi szint a fizika szintje, a molekulák a kémia szintje, a sejtek és élőlények a biológia szintje, az emberek a társadalom szintje, a bolygók, csillagok a csillagászat szintje, visszatér egy magasabb szinten a fizika, végül az Univerzum a kozmológia szintje. Minden szint áthatja a többit is, az alacsonyabb szintek megvannak a magasabb szinteken is. Vagyis pont olyan ez, mint az emberi aura rétegei. Minden réteg áthatja a többit, egymásban vannak, egyszerre vannak jelen és működnek. A modern tudomány újra felfedezte Shíva táncát, és elnevezte rezgésnek, kvantumnak. A rezgés ν frekvenciája szoros kapcsolatban van az energiával: E = h·ω, ahol a kapcsolatot a h Planck-állandó teremti meg. Einstein egy másik nagyon fontos dolgot fedezett fel: a tömeg nem egyéb, mint bezárt energia. Híres képlete szerint E = m·c2, ahol m a tömeg, és a kapcsolatot a c fénysebesség teremti meg. Kell még egy harmadik képlet is, amely az energia és az impulzus közt teremt kapcsolatot, eszerint E = c·p. Itt is a fénysebesség szerepel összekötő kapocsként. Ez a három szint viszont nem egyéb, mint az óind filozófia három gúnája. Az anyag három tulajdonsága a Tisztaság – Szattva, a Szenvedély – Radzsasz és a Sötétség – Tamasz. Rögtön felismerhetjük itt a Tisztaságban a Fényt jelentő ω frekvenciát, a Szenvedélyben a p impulzust, ami a test mozgását jellemzi, és a Sötétségben az m tömeget, ami a tehetetlenség kifejezője. Az idézett három képlet tanúsága szerint a három gúna lényegében egy, egyenrangú, és egymásra átszámolható. Minden testnek van m tömege, p impulzusa és ω frekvenciája. És ebből egyenesen ered az a következtetés, hogy minden dolog rezgésekből tevődik össze. És ha minden rezgés, akkor jogos a kérdés: Mi rezeg? A régiek megadták a választ: a világéter, az akasa, a vákuum, ami nem üres, hanem nagyon is eleven anyag tölti ki! Az éter a fény hordozója, és a kvantumfizika megmutatta, hogy nemcsak a fény rezgés, de minden anyag az. Rezgés az elektron, a proton, az atomok, a belőlük felépülő makrotestek, a bolygók és csillagok is. A testek nem úsznak az éterben, mint a halak a vízben, hanem hullámként terjednek benne. Az egyenesvonalú egyenletes mozgást végző testeken az éter akadálytalanul átfúj, ahogy a Bhagavad Gíta is írja: “Úgy nyugszik bennem minden, ahogyan a mindenütt fújó, erős szél állandóan az éteri űrben.” Tudták már a régiek, hogy fuvolázik a téridő! Az éter nemcsak rezegni tud, hanem áramlani is. Az éter gyorsuló áramlása pedig nem egyéb, mint a gravitáció. A gravitáció úgy jön létre, hogy a testek maguk felé gyorsuló ütemben nyelik az étert. A gyorsuló éter már nem fúj át akadálytalanul, hanem erőhatást ébreszt, ez az amit nehézkedési erőként ismerünk. Volt egy híres kísérlet, a Michelson-Morley kísérlet, amely megmutatta, hogy az éterhez képesti mozgást nem lehet kimutatni. Ebből a felismerésből született Einstein relativitáselmélete. Ő úgy gondolta, hogy éter akkor nincs is, a világ viszont olyan fura tulajdonságokkal rendelkezik, hogy a fénysebesség minden vonatkoztatási rendszerben ugyanannyi, a sebességek csak relatív sebességek lehetnek, nincs abszolút sebesség. Ennek egyik érdekes következménye az, hogy a sebességek nem egyszerűen összegződnek, hanem az ún. Einsteini sebesség-összetevés szerint. Ez meg olyan, hogy a v sebesség és a c fénysebesség esetén v + c = c, és c + c = c. Hát nem fantasztikus? Az éter áramlását és rezgését leíró Hidromechanika viszont megmutatta, hogy a rugalmas éter világa szükségszerűen olyan, ahogy azt Einstein leírta! Azért nem tudjuk kimutatni az éterhez képesti mozgásunkat, mert az éterben mozgó koordinátarendszer maga is az éter hullámcsomagja, így a mozgás miatt úgy torzul, hogy a sebesség kimutatására szolgáló effektust éppen kikompenzálja! Szemléletesen: ha a mérendő tárgy a felére zsugorodik, de a méterrudam szintén a felére zsugorodik, akkor ugyanannyinak fogom mérni, mintha ez a zsugorodás meg se történt volna! Tehát nem veszem észre hogy a mérendő tárgy összezsugorodott! A gravitáció világát Einstein az Általános Relativitáselmélettel írta le. Nagy felismerése az volt, hogy a gravitációs térben nyugvó lift és a gravitációmentes űrben gyorsulva mozgó lift fizikailag egyenrangú, nem lehet köztük különbséget tenni. Ez a híres ekvivalencia-elv. Az Általános Relativitáselmélet szerint a világegyetem térideje görbült. A tér és az idő egy négydimenziós világgá olvad egybe, amely ráadásul görbült is. Az x, y, z térkoordináták mellé bejön a t idő is negyedikként, de nem ilyen egyszerűen, hanem így: i·c·t, ahol c a fénysebesség és i a képzetes egység: négyzetgyök mínusz egy. Na ezzel a varázslattal a négy koordináta teljesen egyenrangúvá válik. Az én felismerésem az, hogy a gravitáció nem más, mint az éter áramlása. A gravitáló tömegek gyorsulva nyelik az étert. Az ekvivalencia-elv nagyon egyszerű magyarázatot nyer: a gravitációs térben nyugvó fülkén átáramlik a tömeg által elnyelt éter, tehát a fülke valójában gyorsulva mozog az éterhez képest. Így fizikailag teljesen egyenrangú a gravitációmentes űrben gyorsulva mozgó fülkével, ahogy azt Einstein felismerte! Einstein szerint a gravitációs tér egy képzetes görbült tér. Az én felismerésem: Képzetes téridőgörbület = valós éteráramlás! Így a fejéről a talpára állíthatjuk a fizikát.
Az Univerzumban nincs hely, mely ne lenne élő és lakott. Csak a létezés különböző szintjei miatt nem mindenütt ugyanolyan az élet. Az élet mindig a szellemvilágból áramlik az anyagba. Olla Nari El Tienda. Minden a végtelenből ered, és a végtelen forrásai benne vannak minden cseppjében az anyagnak. Ez a Kvax, a teremtés kovásza. Minden pont további kiáradások magja, fókusza. Minden pont tükrözi a többi pontot, és a többin keresztül önmagát is. Amikor a visszacsatolásokat tanultuk, ez az öntükrözés ejtett ámulatba. És a Mandelbrot-halmaz éppen a visszacsatolásból születik meg! Tehát a dolgok lényege az önegymástükrözés. Mi a szeretet? Feltétel nélküli elfogadás. Belépünk a másik lény sugárterébe és nem fejtünk ki ellenállást, tökéletesen eggyéválunk vele. Ez nem más, mint a kontinuitás, a folytonosság. Egy alapvető matematikai fogalom. Van viszont diszkontinuitás is, a kvantáltság. Ez a Pauli-elv. Ettől sokszínű a világ. Erre is szükség van. A kvantáltság akkor jön létre, amikor a fényt bezárjuk. Mint láttuk, a bezárt energia tömegre tesz szert. Az energia bezáródásának módja az, hogy körbekeringetjük. A körbekeringés pedig rezgés, amelynek ν frekvenciája van, és így E = h·ν energiát tartalmaz. A fény azáltal záródik be, hogy a tömegpont maga felé nyeli az étert, és a befelé áramló éter elgörbíti a fénysugarat, mégpedig maga felé. Így a fény körpályára kényszerül, és nem tud elszabadulni a centrum vonzásköréből. Így jön létre a fekete lyuk. A fekete lyuk eseményhorizontján az éter sebessége éppen eléri a fénysebességet, így még a fény se tud onnan megszökni. Az áramló éterre felírhatók az Einstein-egyenletek, mégpedig úgy, hogy az éter áramlását jellemző béta sebességmezőt írom be a metrikus tenzorba. Így egyenleteket kapok magára a sebességre, és ezek az egyenletek éppen a Hidromechanika egyenletei lesznek. Így nem más, mint maga Einstein igazolja a Hidromechanika létjogosultságát. Einstein eredményeit pedig számtalan tapasztalat támasztja alá, így legutóbb a Gravity Probe B műhold mérési eredményei, melyek igazolták, hogy a forgó Föld magát az étert is magával forgatja. A műhold a geodetikus precessziót és a drag-ot mérte. A kapott eredmények összhangban vannak az Általános Relativitáselmélet által elvárt értékekkel. Korunk legdrágább kísérlete tehát nem volt hiábavaló, újabb nagyszerű adalékot szolgáltatott az Általános Relativitáselmélet kísérleti bizonyításához.
Most térjünk vissza a tükörsejtekhez, a kvadronokhoz. A kvadronok egy olyan hálózatot alkotnak, mint az agy. A kvadronok a neuronok, melyeket számtalan axon és dendrit köt össze. Valójában minden kvadronból végtelen számú ideonszál ágazik el, és kapcsolódik a többi kvadronhoz. A kvadronok hálózatát a legjobban egy sejtautomata modellezi. A sejtautomata nem más, mint egymáshoz hasonló sejtek összessége, ahol a sejteket jól meghatározott módon összekapcsoljuk egymással. Ezt az összekapcsolási módot szomszédságnak nevezzük. Minden sejtnek meghatározott számú szomszédja van. Ha egy kockás papírt nézek, ott minden négyzetnek négy szomszédja van, sőt ha a csúcsszomszédokat is számolom, akkor nyolc szomszédja van. Ha a négyzetbe rajzolok egy fekete pöttyöt, akkor azt mondom, hogy a sejt betöltött, ha nincs benne pötty akkor üres. Most képzeljük el, hogy a sejttér állapota másodpercenként változik úgy, hogy minden sejt állapota egyszerre változik. A változás módját az átmeneti függvény határozza meg. Ez pl. azt mondja, hogy ha egy sejtnek 3 betöltött szomszédja van, akkor a sejt a következő másodpercben betöltött lesz, egyébként üres. Minden egyes másodpercben minden sejt megnézi, hogy hány szomszédja van, és amelyiknek éppen 3 szomszédja betöltött, az a következő másodpercben betöltött lesz. Így a mintázatok sajátos fejlődése figyelhető meg. A betöltött sejtek együttese egy mintát ad, úgy mint a fekete-fehér pixelekből kirakott kép. Ez a mintázat másodpercenként változik. Semmi akadálya annak, hogy a változás üteme ne egy másodperc legyen, hanem egy billiomod másodperc. Minden billiomodik másodpercben sejtek milliói változnak, így a valaha megépített leggyorsabb komputer áll előttünk! Az emberi agy hasonló elvek alapján működik. Csak ott egy sejtnek nem 8 szomszédja van, hanem több ezer. A kvadrontérben egy kvadronnak egyenesen végtelen számú szomszédja van. Így ez a világ sokkalta bonyolultabb, mint az egyszerű sejtautomaták világa. Ebben a világban lehetséges az öntartalmazás és az önegymástükrözés. Minden sejt tükrözi az összes többit is. Ezáltal egy bonyolult fraktálminta alakul ki. Ebben a fraktálban minden sejtnek tudata és akarata van. Bármely részét is nézem a mintának, az szerves összefüggésben van a minta összes többi részével, így nem lehet egy kiragadott részlet alapján megérteni az egészet, ugyanakkor lehetséges az, hogy egyetlen pici részletet kinagyítva, az egész Univerzum megfigyelhetővé válik! Ezért lehetséges az, hogy a Galaxis legtávolabbi csücskéből jött ufonauták képesek minket megérteni, és mi is őket. Nem vagyunk idegenek, egy Mindenség szült minket. Közös a forrásunk, közös az eredetünk. Testvérek vagyunk a szó legnemesebb értelmében. Ezért nekünk nincsenek ellenségeink. Minden lény a javunkat szolgálja. Akkor is így van ez, ha látszólag gyötörnek minket, és számunkra érthetetlen dolgokat művelnek velünk. Valójában semmi sem hiábavaló, semmi sem fölösleges. Egy célt szolgálunk mindannyian, egy feladatot töltünk be. Ez pedig nem egyéb, mint az Univerzum spirituális felemelkedése, a holt, élettelen anyag élettel és tudattal telítése, hogy a magánakvaló végül nekünkvalóvá váljon. Az anyag börtönébe zárt, sínylődő lelkek felszabadítása és megváltása. Ezért jönnek hozzánk már évezredek óta, ezen dolgozunk együtt és külön, és hamarosan megvalósul egy nagy szintézis, melynek neve Vízöntőkorszak.

GRAVITÁCIÓ ÉS ELEKTROMÁGNESSÉG
Tassi Tamás írt a Vízautók, antigravitáció című könyvben a Hafele Keating kísérletről. Ebben a kísérletben két repülőgép körberepülte a Földet, egyszer keleti, egyszer nyugati irányba, és az einsteini időeltolódást mérték. Nagyon szép eredményeket kaptak, ám a számítások nem egyeztek a tapasztalattal. Nos ezt a kísérletet én is elemeztem, és arra jutottam, hogy az 1971-ben kudarcként elkönyvelt kísérlet valójában remek bizonyíték az éterelméletem mellett! Tudniillik Hafeléék számítása azért nem stimmelt, mert kihagytak egy lényeges tagot, amit a forgó Föld által magával sodort éter hoz létre! Ha ezt a tagot is figyelembevesszük, akkor Hafeléék eredménye gyönyörűen kijön! Egely Györgytől és Csőkör Csabától tanultam azt a nagyon lényeges gondolatot, hogy a sűrű anyag belsejében a téridő görbült. Mennyire igaz ez! Míg a gravitáció csak nagyon pici téridőgörbületet okoz, bolygóméretű tömegek kellenek hogy a görbület jelentős legyen, addig az anyag belsejében a téridő nagyon görbült, a gravitációs esethez képest kolosszális téridőgörbületek vannak! A válasz szó szerint ott van a szemünk előtt! Mert miért is látjuk egyáltalán a tárgyakat? Mert a fény szóródik rajtuk. És miért szóródik a fény? Éppen a jelentős téridőgörbület miatt! A fény pályája megtörik, hiszen a testek belsejében sokkal nagyobb a téridőgörbület, így a fény sebessége megváltozik, és az optikából tudjuk, hogy a fénysebesség változása pályaelhajlással jár! Snellius Descartes törvény! Van egy internetről leszedett cikkem, The General Relativistic Model for the Electron. Nagyon átrágtam ezt a cikket, töviről hegyire, mert tudtam hogy a sorok közt nagyon fontos információt közöl. Ebben a cikkben az elektront a töltött fekete lyukak Reissner-Nordström és a forgó, töltött fekete lyukak Kerr-Newman megoldásának tükrében elemzi. A cikk arra fókuszál, hogy egy kis korrekcióval az elektron E = m·c2 sajátenergiáját megkapja a Tik energiaimpulzus tenzorból. Ahhoz, hogy ne végtelen legyen ez a sajátenergia, a Coulomb-törvényt egy exponenciális szorzóval egészíti ki. De nem ez a lényeg!!! A lényeg az a mintegy mellékes körülmény, hogy a töltést és az elektron r0 klasszikus sugarát az ún. geometrizált egységekben fejezi ki! A Tik energiaimpulzus tenzor szorzója a kappa, ahogy a gravitációnál, és itt követik el az iszonyúan nagy bakit!!! A valódi kappa ugyanis, amit az elektromágneses esetben alkalmazni kell, ennél 47 nagyságrenddel nagyobb!! Mi igazolja, hogy nekem van igazam a cikk íróival szemben? Nem más, mint a hidrogénatom energiaszintjeit megadó Dirac egyenlet! Eszerint alapállapotban a hidrogénatom elektronjának energiája , ahol
β = α = 1 / 137.03604, a híres finomszerkezeti állandó, a rejtélyes 137.
Figyeljük meg azt a lényeges körülményt is, hogy a gyök alatti előjel pozitív, ami azt jelenti, hogy az elektromágneses téridőgörbület képzetes, Dobó Andor teóriája szerint! És pontosan ez az az ok, amiért a gravitációnál az egynemű tömegek vonzzák egymást (ott a gyök alatti előjel negatív), míg az elektromágnességnél az egynemű töltések, pólusok taszítják egymást!

Ha a hidrogénatomra alkalmazom a Kerr-Newman megoldás által kapott étersebesség képletet, akkor azt látom, hogy a Bohr pályán a gyorsulás éppen nulla! Tüstént érthető lesz, miért nem sugároz a Bohr-pályán keringő elektron! Azért nem sugároz, mert nem is gyorsul!!
A forgó atommag által létrehozott éter-keringési sebesség β = v / c = α lesz, és az elektron Bohr-pályán való keringésének a sebessége (fénysebesség-egységben) szintén alfa! Tüstént világossá válik, miért mondják, hogy az atomban az elektron nem kering! Mert az éter körbekeringési sebessége ugyanannyi, mint az elektron keringési sebessége! Tehát az elektron az éterrel együtt kering, tehát az éterhez képest valóban nem kering!!! Két klasszikus paradoxont magyaráztunk meg az éterelmélet alapján! Tehát végül is mondhatjuk, hogy maguk az atomok igazolják az éterelméletet! Ezzel pedig az is igazolódik, hogy az atomok fizikája és a galaxisok fizikája ugyanaz a fizika, nincs külön kvantumfizika és makroszkopikus fizika! Egy törvény van! Nem különlegesek az atomok, ugyanazt csinálják kicsiben, mint a makrotestek nagyban! És akkor még egy érdekes dolgot látunk: Az atomok örökmozgók. Szünet nélkül keringenek az elektronok. Hogyhogy nem fáradnak el? Hogyhogy nincs súrlódás? Mi táplálja őket? Hát persze hogy az éter! Az atomok szüntelenül energiát csatolnak ki az éterből, ez tartja fenn őket! És ha kellően közel hozzuk őket, akkor nemcsak újratermelik önmagukat, hanem többletenergiát is termelnek!

Fölmerült az a probléma is, hogy az éter sűrűsége befolyásolja-e a fénysebességet? Elsőrendben az éter sűrűsége nem befolyásolja a metrikus viszonyokat. A rugalmas közegek fizikájából ismert tétel ez. Tudjuk, hogy a fekete lyuk eseményhorizontja az a hely, ahol az éter áramlási sebessége éppen a fénysebesség. Ha a fénysebesség függne a sűrűségtől, akkor az eseményhorizonton, ahol az éter sűrűsége jelentősen eltér a nyugalmitól, más lenne a fénysebesség, és a képleteink nem lennének már érvényesek. Valójában, ha a rugalmas erő egyenesen arányos a kitéréssel, akkor a sűrűség hatása kiesik, tehát a fénysebesség nem változik! Ha a rugó nem teljesen harmonikus, akkor már függhet a fénysebesség a sűrűségtől! Ezt csillagászatilag lehetne kimérni, pl. kvazárok fényének elemzésével. Pulzárok fénye a különböző hullámhosszakon mennyire egyidejű.

Az éter rugó-tömeg modellje megjósolja az alfa értékét is. Az egyszerűbb modell által jósolt érték α = 1 / 136.5300166, ami 3.7 ezrelék pontos becslés! Eddig a pillanatig széles e világon senki nem tudta megmondani, hogy a rejtélyes 137 voltaképpen micsoda!!! A TIP elmélet erre is választ ad! Szerintem a bemutatott dolgok kis része is elegendő arra hogy meggyőzzön: Az éterelmélet működik, és valódi magyarázatot kínál a fizika minden jelenségére!

Négyféle erőteret ismerek, a klasszikus kettővel szemben:
Az éter sebessége az a semleges tér, ez a vektorpotenciál. Közvetlen fizikai megnyilvánulása az, hogy gravitációnál lassítja, elektromágnességnél pedig gyorsítja az órákat, illetve hossz kontrakciót (emg-nél hossz dilatációt) okoz.
A sebesség időderiváltja a gyorsulás, ez az elektrosztatikus tér. Ez 3 tagból áll, a Maxwelli kettővel szemben: a = . Az utolsó tag a Maxwell egyenletből hiányzik.
Ez a spin-tér. Ennek rotációja a mágnesáram. Végül a sebesség rotációja a mágneses tér.
Mint láttuk, a három erőtér a semleges térből származtatható le. Az egész éterelmélet a semleges térről szól. A semleges térre felírhatók az Általános Relativitáselmélet einsteini egyenletei, és szépen kiadódik minden klasszikus eredmény, a Schwarzschild-megoldás és a Kerr-megoldás, mi több, az áramló éterből származtatott Kerr-Béta megoldás a jetet és az akkréciós korongot is leírja, amiről a klasszikus Kerr-megoldás nem ad számot.
A rugalmas éterben sűrűsödés-ritkulás-hullámok terjednek, ezek éppen a Tesla-féle longitudinális hullámok. Mint láttuk, az elektromos és a mágneses tér az gyorsulás és rotáció, ezek pedig lehetnek transzverzálisak is. Sőt, torziós hullámok is. Az elektront éppen úgy képzelem el, mint valami csavart twiszt-szolitont. Az elektron egy körgyűrű, amelyben az áram nemcsak körbe kering, de még torziós irányban meg is csavarodik. 360° fordulat esetén éppen egy felet csavarodik, azaz Möbiusz-szalag jellegű, és ez éppen a feles spin! Ez egyben meg is mutatja a tértechnológia útját: nanotechnológiai megoldások kellenek! Molekuláris méretű, háromszorosan tekert spirálok, mint a DNS! Nem hiszem hogy Orffyreus nanotechnológiát csinált, tehát a klasszikus mechanikában is van még mit kutatnunk. Szerintem, amit az atom csinál, az tiszta mechanika. Akkor viszont a mechanika nem egészen az, amit tanítottak nekünk! Már láttuk, hogy a Maxwell-egyenletek nem teljesek. Lehet hogy a Newton-törvények sem azok? Határesetben kiadódnak, de van valami általánosabb. Ez pedig nem egyéb, mint az akusztiko-hidromechanika. A rezgésekből és áramlásokból felépülő világ. Az egész fizika visszavezethető a hangtanra. Nem voltak buták ezek a tibetiek! A fizika kedvenc vesszőparipája, a Lagrange-függvény nem egyéb, mint a hanghullámok terjedését leíró mennyiség! Einstein mániája az volt, hogy a fizika az geometria. Az én mániám az, hogy a fizika az hangtan, és létezik akusztiko-geometria is, rezgés-áramlás-geometria! Ismeretes olyan kémiai vegyület, ahol egy atom körül öt egyenrangú ligandum helyezkedik el. Akkor ez megvalósítja a négydimenziós ötsejtet! Az öt ligandum egy négyzet alapú gúla csúcsain helyezkedik el, ám az öt csúcs állandóan cseréli a szerepét, nagy frekvenciával rezeg! Így nem dönthető el hogy melyik a gúla csúcsa, mert ez pillanatról pillanatra változik! Íme a példa hogy a rezgés megváltoztatja a geometriát! Háromdimenziós, de rezgő rendszer úgy viselkedik, mint egy négydimenziós rendszer. Rezgésekből épül fel a világ! Akkor arra is választ kapunk, hogy mért éppen 3 dimenziós a tér és egy dimenziós az idő. Azért, mert a kvaterniók éppen így épülnek fel! A kvaternió a legbővebb asszociatív algebra. Ha ennél magasabb dimenzióba lépünk, akkor az algebra már nem asszociatív, és akkor az idő cseppekre szakad, megszűnik a folyamatosság, az egymásutániság. Ezért záródnak be az extra dimenziók, ahogy azt a húrelmélet tárgyalja!!!
Az idő egy alagút, melyben előre haladunk. Valóban, ha egy alagútban megyünk, és hátranézünk, azt látjuk, hogy az egész világ egy pontba húzódik össze. És pontosan ezt látjuk a tömeg esetén is, amely nyeli az étert! Az éter összehúzódik egy pontba. Bármely pontját nézem, az húzódik össze. Valójában azonban én megyek előre az alagútban! Az idő tehát elnyelődik a protonokban, neutronokban. Valójában nem nyelődik el, hanem ez egy perspektivikus torzítás. A mozgásom okozza. Az idő: illúzió! Amikor a vonatból kinézek, azt látom, mintha a világ egy pont körül forogna. A közeli fák gyorsan elsuhannak, a távoli fák lassabban mozognak. A Hold, mely nagyon messze van, órákon át velem marad, csak lassan változik. A végtelen távoli pont pedig örökre velem marad. Ez Isten. Ez a pont az énem középpontjában képeződik le. Ez pedig azt jelenti, hogy én és Isten egyek vagyunk! És mivel minden teremtett lény ezt látja, mindnyájan egyek vagyunk! A különbség csak látszat. Az egység pedig nem más, mint a szeretet.

KOZMIKUS SZERETET
Nagyon sok cikket olvastam arról, hogy embereket idegen lények látogattak meg. Ezek a találkozások nem mindig ébresztettek pozitív érzéseket, az alanyok sokszor szenvedésként, molesztálásként élték meg a történteket. Mégis úgy érzem, hogy ezeknek a találkozásoknak a legfőbb mozgatóereje a szeretet. A kozmikus szeretet, mely átível a csillagokon, galaktikus ködökön, feneketlen csillagvermek mélységein és a fekete éjszaka csendjén, és összeköt minket a legtávolabbi kvazárokig. Mire alapozom ezt a nézetemet? Hát elsősorban saját tapasztalataimra. Már egész kicsi koromban találkoztam velük, egész gyerekkoromon végigvonul e találkozások emléke, és valami egészen sajátos fénybe von mindent. Nagyon nagy tudást kaptam tőlük, olyan tudást, amit csak most kezdek tudni kibontakoztatni. Megkaptam minden ismeretet már a legelején. Tőlük tudom, hogy van éter, és hogyan kell vele számolni. Álmaimban sok beavatást kaptam az “Álomegyetemeken”, ahol a gravitációelmélet új, modern formáit ismerhettem meg. Már ki is tudom számolni az áramló éter metrikus terét, és egyeztetni tudom ezt a klasszikus kvantumfizika és az általános relativitáselmélet megfelelő formuláival. Einstein nem tévedett, a fizikusok sem tévedtek, minden nagyon jó úgy, ahogy van, csak mélyebb alapokra kell helyezni. Ennek a mélyebb megalapozásnak a neve Akusztiko-Hidromechanika. Ebben a világban minden mechanikai objektum áramlásokból és rezgésekből tevődik össze. A fizikai testek úgy mozognak az áramló éterben, mint az önfenntartó akusztikus hullámcsomagok, a szolitonok. A gravitáció az éter gyorsuló áramlása. Ezt a tudást nem az ujjamból szoptam, tőlük kaptam még gyerekkoromban, az egyetemeken csak a nyelvet tanultam meg, ahogy a fizikai és matematikai elméleteket prezentálni kell. Miért mondom, hogy a földönkívüliek szeretnek minket? Mert amit kaptunk tőlük, az mind jó, és csak jó dolgok fakadnak belőlük. Akkor is így van ez, ha szenvedést okoznak. Mert az eltérítések zömében spermát vagy petesejtet vesznek tőlünk, és ennek a célja a faj fennmaradása, vagy az is lehet hogy az így kinevelt embriókból lesznek ők maguk is! Ebben az esetben ők nem is igazán földönkívüliek, hanem éppúgy földiek, mint mi! Hiszen belőlünk születnek, általunk! Sokszor van az, hogy az eltérített anyukát évek múltán újra meglátogatják, és elhozzák a gyermekét is, hogy bemutassák: Íme a te fiad! Kozmikus gyermekeink vannak már! Tehát nem túlzás, ha azt mondom, hogy minket valódi anya-gyermek kapcsolat fűz össze! Évezredek óta mondogatják nekünk, hogy égi Atyánk van. Mi van, ha ez nem túlzás, hanem szó szerint igaz? Valóban az égiek gyermekei vagyunk! És az égiek a mi gyermekeink. Összetartozásunk sokkal szorosabb, mint gondolnánk! Igazi családot alkotunk. És így van ez az egész Kozmoszban. Egy nagy Testvériség az egész Világegyetem. Korunkat úgy szokták jellemezni, hogy az erőszak, a technocivilizáció, a háborúk kora. Szennyezzük a Földet, pusztulnak a fajok, a tengerek, a levegő, az erdők, minden. Ez igaz, de csak félig. Mert valójában erre a krízisre szükség van. Ez egy átmeneti időszak, ami után egy sokkal jobb kor jön el, talán már éveken belül! Szokás 2012-t megjelölni a nagy változások kezdeteként. Mi fog történni 4 év múlva? Van, aki szerint kataklizma, világvége, nagy pusztulás. Van, aki azt mondja: dimenzióváltás. A Föld átlép a 3. dimenzióból az 5. dimenzióba. Nem más ez, mint nagy spirituális felemelkedés. Van, aki szerint nem az egész Föld emelkedik fel, csak a kiválasztottak, akik már elérték a kívánt spirituális fejlettséget. Nekik lesz egy 5. dimenziós Föld, ami megfelel a Paradicsom elképzelésének. A többiek itt maradnak a 3. dimenzióban, és az egy, a technocivilizáció által tönkretett világ lesz, ahol nagyon nehéz élni, mindenképpen nagy szenvedéssel jár majd. A kiválasztódás éppen napjainkban zajlik, és mindenkinek döntenie kell, hogy a jót vagy a rosszat választja. És ez a döntése végleges, nem visszavonható. Én nem igazán fogadom el ezt a verziót sem. Az én világképemben mindennek az alapja a jó. Minden a szeretetből születik, minden dolog Szeretet és Fény. Gonosz nem létezik, ez csak illúzió. A Gonosz nem más, mint árnyék, nincs önálló léte, a Fény rabszolgája, aszerint vetül ide vagy oda, hogy éppen merről kapja a fényt. Ha rosszat látsz, helyezd át figyelmed fényszóróját máshová, és meglátod, az árnyék szertefoszlik, és új, csodálatos titkokat tár fel. Minden “rossz dolog” valójában ajándékokat rejt magában. Szörnyű volt Hiroshima, szörnyű volt Nagaszaki, szörnyű volt Csernobil. De ezekből a borzalmakból csodálatos dolgok születtek. Az áldozat nem volt hiábavaló, mert nem létezik hiábavaló szenvedés. Minden áldozat mag, melyből új világok sarjadnak. Tudja ezt minden szent, akit éppen a szenvedése tett szentté. Most tanulom a kommunikációt az égiekkel. Az égiek alatt nem feltétlenül az ufonautákat értem. Az égiek a spirituális világ lakói, egy magasabb rezgéssíkhoz tartoznak. Minden embernek van legalább egy őrzőangyala, akivel kommunikálni is tud. Az őrzőangyal vigyáz rá, és segít neki, de ennek feltétele az hogy kérni kell, mert kérés nélkül nem avatkozhatnak be az ember életébe, tisztelik a szabad akaratot. Egy kivétel van, ha közvetlen életveszély áll fenn, és még nem jött el az illető ideje. Sokan számolnak be csodálatos megmenekülésekről. Íme a jelenség egyszerű magyarázata. Vannak emberek, akik szellemmé válnak, azaz megkapják a magasabb szellemüket. Állítólag én már születésem óta ilyen vagyok. A szellemükkel kommunikálni lehet, tanácsokat ad, hogyan éljük helyesen az életünket. Nem muszáj megfogadni a tanácsot, szabad akarat van, de sok kerülőt megspórolhatunk, ha rá hallgatunk. Szívünk joga így vagy úgy dönteni. Minden tapasztalás Istent gazdagítja, így nem létezik rossz tapasztalat, nem létezik hiábavaló potyaút. Minden útnak ajándékai vannak. Don Juan azt javasolja, hogy járjuk azokat az utakat, amelyeknek szívük van. El Camino que tengo corazón. Az én felfogásomban minden útnak van szíve, csak ismerjük fel, figyeljünk oda. Minden “rossz” tapasztalatomban volt ajándék. Minden pofon, amit kaptam, örömforrásnak bizonyult. Ezért azt mondom, amit Violeta Parra: Gracias a la vida, que me ha dado tanto. Köszönöm az életnek, hogy annyi mindent adott nekem. Ajándék volt minden perc és óra, ajándék az egész életem. Ahogy Tolnay Klári énekli. Én az ufonautáknak is csak jót köszönhetek. Csodálatos álmokat, fantasztikus felismeréseket, végül is az egész életemet. Minden csodálatos, minden nagyszerű. Nem létezik jelentéktelen pillanat. Minden kis perce tovatűnő létünknek: izzó drágakő. Ezért azt mondom: Minden Szeretet. Minden Fény. Minden csoda, minden ölelés. Az egész Univerzum szeret minket. Ezért nem történhet velünk nagyon rossz dolog. Én nem félek a jövőtől. A jövő is csak jót hozhat. Ébredést, felszabadulást. Hát ezért vagyok én Uranita. Uránia a Mindenség-Anya, ahogy Gaia a Földanya. Az Uranita számára az Univerzum tanulmányozása a legszentebb feladat. A fizika, a matematika nem más, mint égi mise-celebrálás, szent ostya helyett deriválással és integrálással. Ezért úgy érzem, hogy aki igazán érteni akarja az Univerzum működését, az okvetlen ismerkedjen meg a matematikával, mert ez az Univerzum anyanyelve. Minden illúzió, minden múlandó, csak a matematika valóság, csak a matematika örökéletű. A matematika megismerésének helyes útja pedig az, hogy mi magunk is műveljük, tanulmányozzuk. Ez nem regény, amit ki kell olvasni, itt mindent újra kell teremteni, és csak annyi a mienk, amennyit magunk is reprodukálni tudunk. Nincs királyi út, mondják, és ezt úgy értik, hogy még a királynak is végig kell küzdenie magát a nehézségeken. De aki végigjárja az utat, az maga lesz a Király, mert olyan csodálatos új élményekkel gazdagodik, amiből az emberek zöme ki van rekesztve. Nem sokan mászták meg a Himaláját, és nem sokan jártak a világűrben, a Holdon. De a matematika csodái elvileg bárki számára hozzáférhetőek, aki veszi a fáradságot és elmélyed benne. És ha elért egy szintet, akkor már új dolgokat fedez fel, ő maga rakja le az utat, az eljövendő koroknak épít új lakóhelyet. A matematika most egy új csodával gazdagítja az emberiséget. Lehetővé válik az idegenek klónozása közvetlenül az Égi Internetről! Ezek a titkok még nem publikusak, de hamarosan közkinccsé válnak. Az Égi Internet olyasmi, mint az Akasha-Krónika, ahol minden fel van jegyezve, ami valaha történt, vagy történni fog. Ezt én úgy hívom, hogy Karma-Ríta, ahol a Karma szó a Sors, Tettek és Kötelességek hármasságát jelenti, míg a Ríta (hosszú ível) az Isteni Írást jelenti, olyan írást, amely képes arra hogy közvetlenül megteremtse, megvalósítsa önmagát. A tudomány már ismer ilyen írást, ez a DNS, amely nemcsak tartalmazza az élőlény teljes kódját, hanem képes azt biológiailag is reprodukálni, megteremteni. Már megismertünk egy másik olyan dolgot is, mint a Karma-Ríta, és ez a Mandelbrot-halmaz (Mandi). A Mandi egy szuperfraktál, amelyet ha kinagyítunk, egyre pompázatosabb minták tárulnak fel, és a burjánzásnak nincs se vége, se határa. Az élőlény nem más, mint egy szuperfraktál-hologram, amely az aurája révén közvetlen kapcsolatban áll a teremtő éterrel, vákuummal, Akashával. Abból táplálkozik, az tartja fenn. Az éterből az élőlény felé áramló energiát nevezik a keletiek pránának, csínek, és ez nem más, mint a teremtő szeretet, a Krisztusi szeretet. Nem túlzás tehát azt állítani, hogy a szeretetből születtünk, a szeretet táplál és tart fenn minket. Ez az az erő, amely összeköt minket, minden lényt, kivétel nélkül. A létért folyó küzdelem, a harc csak látszat. Valójában mindannyian összetartozunk, örökre eljegyeztük egymást a legnagyobb szeretetben. Minden lény anya, gyermek, testvér, atya, fivér, nővér, fiú, leány, családtag, rokon, mindannyian egyek vagyunk. Aki ezt felismeri, az örökre elveszíti az arroganciát, és örökre elnyeri a lelki békét. A buddhista részvét és a keresztényi szeretet alapja ez a felismerés. Minden egy. Minden az Egyből ered, és minden az Egybe tér vissza. OMNIA AB UNO, OMNIA AD UNUM. A szeretet nem más, mint Isten fényének tükröződése a világban. Ez a teremtőerő. A szeretet és a szerencse szavak nem véletlen csengenek egybe, a szerencsénk forrása éppen a szeretetünk. Mindenki a maga szerencséjének a kovácsa, és ennek módja éppen a szeretet. Ezért aki ad, az visszakapja, méghozzá megsokszorozva. Minden gazdag ember adományokat ad, alapítványokat tart fenn. Tudja, hogy bevételének forrása az, amit ő ad, azt kapja vissza, amit a világba kiküld. Örömmel ad, szeretettel. Aki kuporgat, aki mindent magának tart meg, az a saját forrásait apasztja el, és ezért neki se lesz semmije. A szegénység legfőbb oka a szegénységtudat, amely abból az illúzióból ered, hogy csak annyi a miénk, amennyit éppen látunk, ezért nem adjuk oda másnak, mert akkor nekünk se lesz. Dehogynem lesz. Pont attól szaporodik, hogy továbbadjuk. A pénz, a vagyon attól gyarapodik, hogy áramoltatjuk. Életben tartjuk. Próbáljunk meg úgy lélegezni, hogy csak befelé szívjuk a levegőt. Meddig fog ez sikerülni? Talán fél percig. Aztán vagy megfulladunk, vagy észbekapunk. Létezni csak az adás-kapás állandó áramlásában lehet. Aki szeretettel ad, az soha semmit nem veszít el, mert valójában mindent elnyer. Az emberek szívét, a világot. Én így látom a dolgokat. Soká tartott, míg megtanultam. És soká tart, míg megtanulom alkalmazni is az életben. De csinálom, minden nap. Az angyalaim is segítenek ebben, mert rávilágítanak, mit hogy kell csinálni, és hol hibázok. Most jöttem rá, hogy a ragaszkodásaim oka az, hogy a dolgokban rejlő fényhez ragaszkodom valójában. De a fényhez nem kell ragaszkodni, mert a fény örökre velünk marad, el soha nem veszíthetjük. A szeretet fénye tesz minden dolgot értékessé, és ez a fény soha nem huny ki. Az az üzenet, amit gyerekkorom óta hordozok magamban, nem veszett el, mindig is bennem élt, de csak most jött el az ideje hogy továbbadjam. Ez az üzenet pedig ez: A földönkívüliek, az ufonauták legfőbb mozgatója a szeretet, nem voltak ők soha az ellenségeink, évezredek, évmilliók óta velünk vannak, és segítik a fejlődésünket, ahogy az idősebb testvér vigyáz a kisebbre. Nem fog elpusztulni a Föld, nem hagyják, hogy ez megtörténjen, mert a Föld nagyon értékes hely a Világegyetemben, kivételes, rendkívüli, ezért nagyon vigyáznak rá. A krízisek, amiket most megélünk, szükségesek a fejlődéshez, ez adja a hőfokot, amely a teremtés alkimista tégelyében az aranyat majd létrehozza. Az arany pedig nem más, mint az eljövendő új kor csodálatos világa, amely békés, szelíd, szeretetteli lesz, eltűnik az arrogancia, az erőszak, nem lesz már rá szükség, minden új színt és új tartalmat nyer. Ne féljünk tehát a rémhírektől, hogy jaj már megint egy kisbolygó akar a Földnek ütközni, meg Nostradamus ezt meg azt jósolta, ilyen földrengés, olyan árvíz lesz, vagy klímaösszeomlás. Nem lesz. Most vagyunk a kritikus ponton, és hamarosan átlépünk az új világba. Drámai sebességgel fog eltűnni a régi, környezetszennyező, Föld-pusztító technológia, és átadja a helyét a XXI. század igazi arculatának, amely nem más, mint szeretet, béke és fény.

No, ez egy kis ízelítő volt a Kvadromatika írásaimból. Az egészet áthatja a világ iránti szeretet és a lények iránti részvét. Szeretném, ha az eljövendő időkben tényleg megvalósulna az a hatalmas tudatváltás, amit 2012-re jósolnak. Szeretném, ha nekem is részem lenne ebben. Segíteni szeretnék. Hiszek abban, hogy az emberiség megérdemli a jót, az istenit, a csodát.
Kristóf Miklós 2010-12-10. kristofmiklos@freemail.hu